title: Vsevolod Meyerhold

text: Stanislavski oli suuri näyttelijä. 1930-luvulla hänet kanonisoitiin, ja hänen nimissään yritettiin tukahduttaa teatterin kehitys. Siihen hän ei ollut itse syyllinen.


title: Vsevolod Meyerhold

text: Stanislavskin metodi on näyttelijän lahja näyttelijälle. Metodin ytimenä on, miten päästä tietoisesti alitajuiseen, intuition ja ekstaasin lähteille. Tavoitteena on, että näyttelijä pystyy itse mobilisoimaan kaikki käyttövaransa, niin että syntyy jotain uutta, näkyviin tulee uusia puolia ihmisen sielusta.


title: Vsevolod Meyerhold

text: Stanislavskin mukaan jokaisen taiteilijan oli luotava itselleen oma järjestelmänsä, luova taiteilija ei toista itseään, sen sijaan käsityöläinen toistaa vanhan mallin.


title: Vsevolod Meyerhold

text:
Vallankumouksen ensi vuosina Meyerhold oli silloisten vallanpitäjien suosiossa, 1920-luvun alussa hän johti koko Neuvosto-Venäjän teatterielämää.
Kun sosialistinen realismi julistettiin 1930-luvulla ainoaksi oikeaksi taidesuunnaksi, alettiin Meyerholdia syyttää kansalle vieraasta formalismista. Meyerhold piti itseensä kohdistuneita syytöksiä väärinä ja piti katkeran puolustuspuheen Yleisliittolaisessa teatteriohjaajien konferenssissa 13. kesäkuuta 1939., vaikka ajan tyylin mukaan hänen olisi pitänyt tunnustaa virheensä. Tämä sinetöi hänen kohtalonsa. Hänet vangittiin 20. kesäkuuta Leningradissa ja teloitettiin 2. helmikuuta 1940. Sen lisäksi hänen vaimonsa Zinaida Reich murhattiin puukottamalla 14. heinäkuuta 1939 Moskovassa.


title: Vsevolod Meyerhold

text: Silloisen käytännön mukaan hänen nimensä ja kuvansa katosivat kaikista julkaisuista. Meyerholdin täydelliset ohjaajan partituurit olivat kuitenkin säilyneet Sergei Eisensteinin puutarhaan haudattuina. Stalinin kuoleman jälkeen 1950-luvulla hänestä alettiin luennoida Neuvostoliitossa. Vuonna 1955 Meyerholdin maine puhdistettiin virallisesti. Rehabilitointiprosessi alkoi 26. marraskuuta 1955.


title: Vsevolod Meyerhold

text:
Meyerholdin töissä ohjaajan mestaruus ilmeni sommittelun ja komposition taidossa. Hän hallitsi teatterin ajan ja tilan. Albert Einsteinin jälkeen ajan ja paikan käsite on kehittynyt yhtenä käsitteenä. Teatterissa se, missä aika ja paikka yhdistyvät, on "mise en scène", näyttämöasema. Se on tilakäsite, mutta myös hetki kuin valokuva tai jähmettynyt tuokio. Seuraavassa hetkessä se on jo toinen. Se muuttuu ajassa, se on esityksen pienin rakennustiili. Meyerholdilla oli kyky käyttää jokaisen näyttämöaseman mahdollisuudet ajassa ja paikassa mahdollisimman tehokkaasti.
Suuri taide on valitsemista. Meyerholdin esitykset oli rakennettu kuin musiikkiteokset kehittelyjaksoineen, toistoineen ja niin edelleen. Esitykset toimivat musikaalisten lakien mukaan. Meyerhold oli myös loistava kuvataiteilija. Hän rakensi "mise en scenit" kuin taulut. Hetkenä minä hyvänsä otetut kuvat Meyerholdin esityksistä ovat kaikki hyvin ilmaisuvoimaisia. Esityksen sisäinen merkitys paljastuu näyttämökuvissa. Tilaratkaisuihin sisältyy tilan filosofia.


title: Vsevolod Meyerhold

text: Meyerhold opetti oppilaansa tutkimaan maalaustaidetta. Leonardon "Pyhässä ehtoollisessa" jo käden asento merkitsee paljon, vaikka henkilöt ovat staattisia. Suuret ohjaajat hallitsevat rytmin vaihtelun ja kontrastin käytön. Näyttämöasema voi ilmaista idean maksimaalisen tehokkaasti.


title: Vsevolod Meyerhold

text: Meyerholdin vaikutus maailman teatteriin on ollut vertaansa vailla. Esimerkiksi Bertolt Brecht, joka tunsi Meyerholdin teatterin, sai huomattavia vaikutteita Meyerholdin ohjauksista omaan teatteriteoriaansa. Meyerhold vaikutti myös maailman elokuvataiteeseen, koska Sergei Eisenstein oli hänen oppilaansa.


title: Vsevolod Meyerhold

text: Lähes kaikki Brechtin myöhemmin käyttämät keinot löytyvät jossain muodossa Meyerholdin ohjauksista. Boris Zingerman kirjoittaa neuvostoteatterin vaikutuksesta maailman teatteritaiteeseen ja erityisesti Bertolt Brechtiin:


title: Kraatterijärvi

text: Kraatterijärvi on voi tarkoittaa muiden muassa seuraavia:


title: Erebor

text: Yksinäinen vuori (sindariksi Erebor) on paikka J. R. R. Tolkienin luomassa kuvitteellisessa Keski-Maassa. Se sijaitsee Synkmetsän itäpuolella, Vuolasta Virtaa pohjoiseen Pitkäjärvessä sijaitsevasta Esgarothista.


title: Erebor

text: Yksinäinen vuori sijaitsee satojen kilometrien päässä muista vuorijonoista. Sen etuportti oli suunnattu etelää kohden. Koko vuori oli halkaisijaltaan noin 15 kilometriä.


title: Erebor

text: Yksinäinen vuori oli pitkään kääpiöiden valtakuntaa. He olivat taitavia kivitöissä ja he lisääntyivät ja rikastuivat vuorellaan. Nämä rikkauden herättivät Smaugin, valtavan lohikäärmeen, kiinnostuksen.


title: Erebor

text: Thorin Tammikilven ollessa metsästämässä Smaug saapui vuorelle ja valtasi sen haalien kullan itselleen. Thráin II ja useat muut pakenivat Smaugia salakäytävän kautta. Tämän jälkeen kääpiöt asuivat monia vuosia maanpaossa ja Thorinin tavattua sattumalta Gandalf Harmaan he alkoivat laatia suunnitelmaa vallata vuoria takaisin.


title: Erebor

text: Gandalf ei kertonut kääpiöille tärkeätä lisätarkoitusta: kun lopullinen taistelu Sauronia vastaan alkaisi, pitäisi huolehtia siitä että Sauron ei pystyisi käyttämään lohikäärmettä Rivendelliä vastaan - koska se olisi voinut merkitä sitä, että Gondorissa ei olisi ollut kuningatarta Arwenin kuoltua Rivendellin tuhossa. Tämän vaaran eliminoimiseksi Smaug pitäisi raivata pois tieltä; ja aivan oikein, Rivendelliin hyökättiin kolmesti Dol Guldurista käsin Sormusten sodan aikana, mutta örkit torjuttiin lopulta helposti - Smaug olisi ollut jotain aivan muuta vihollisena!


title: Erebor

text: Gandalf kertoi tämän kaiken hobiteille näiden palatessa kotiin kuninkaan kruunauksen jälkeen.


title: Erebor

text: Gandalf esitteli Thorinin ja 12 muuta kääpiötä Bilbo Reppulille ja useiden Hobitissa kuvattujen käänteiden kautta lopulta Bard Jousimies Esgarothista tappoi Smaugin Mustalla nuolella ja tämän jälkeen alkoi Viiden armeijan taistelu.


title: Yksinäinen vuori

text: Yksinäinen vuori on Maarit Verrosen kirjoittama romaani, joka ilmestyi vuonna 1993. Se on Verrosen toinen kirja ja hänen esikoisromaaninsa. Romaanin tapahtumat sijoittuvat Sveitsiin. Kirja oli Finlandia-palkintoehdokkaana.


title: Peter Brook

text: Peter Stephen Paul Brook (s. 21. maaliskuuta 1925 Lontoo) on vaikutusvaltainen brittiläinen teatteriohjaaja ja -tuottaja. Hän opiskeli Westminster Schoolissa, Gresham's Schoolissa ja Oxfordin yliopistossa. Brittiläisen imperiumin ritarikunta on myöntänyt Peter Brookille vuonna 1965 "Brittiläisen imperiumin komentajan (Commander of the British Empire, CBE)" arvonimen. Hän on myös Kunniaritarien ritarikunnan jäsen (1998).


title: Maunu Sokea

text: Maunu Sokea (norjaksi "Magnus IV" tai "Magnus Sigurdsson den blinde", 1115–1139) oli Norjan kuningas vuosina 1130–1135. Maunu oli kuningas Sigurd Jerusaleminkävijän ja Borghild Olavsdotterin poika. Isänsä kuoltua Maunusta tuli kuningas yhdessä setänsä Harald Gillen kanssa. Neljän vuoden näennäisen rauhallisen rinnakkainelon jälkeen Maunu aloitti sodan Haraldia vastaan.


title: Maunu Sokea

text: Maunu voitti Haraldin Färlevissä elokuussa 1134, ja Harald pakeni Tanskaan. Tämän jälkeen Maunu hajotti armeijansa, vaikka hänen neuvonantajansa olivat varoittaneet häntä tekemästä niin. Harald palasikin Tanskasta uusi sotajoukko mukanaan ja saapui Bergeniin, jonne Maunu oli vetäytynyt talveksi. Haraldin armeija valloitti kaupungin helposti 7. tammikuuta 1135. Maunu vangittiin, ja hänet sekä kastroitiin että sokaistiin, mistä hän sai liikanimensä.


title: Maunu Sokea

text: Tämän jälkeen Maunu eli jonkin aikaa munkkina. Vallantavoittelija Sigurd Slembe (Sigurd Slembedjakn) surmasi Harald Gillen vuonna 1136 ja haki Maunun luostarista. Miehet liittoutuivat ja yrittivät heikolla menestyksellä palauttaa Maunun kuninkaaksi. Heidät lyötiin lopullisesti vuonna 1139. Maunu kuoli taistelussa, ja Sigurd Slembe vangittiin ja surmattiin myöhemmin.


title: Luettelo PC Engine -peleistä

text:
Tämä on luettelo PC Enginelle julkaistuista peleistä.
Konsoli on julkaistu pohjois-amerikassa nimellä TurboGrafx-16.


title: Australopithecus africanus

text:
Australopithecus africanus oli noin 2–3 miljoonaa vuotta sitten elänyt muinainen ihmisapinalaji, joka kulki kahdella jalalla. Lajin fossilisoituneita jäännöksiä löytyi ensimmäisen kerran Etelä-Afrikasta vuonna 1924, kun kaivostyömiehet toivat Witwatersrandin yliopiston professori Raymond Dartille kaksi laatikollista kiviä tutkittavaksi. Toisesta laatikosta löytyi fossiilisoitunut painauma kallon sisäosista eli "endokraanialinen valos". Myöhemmin laatikoista löytyi vielä kallonosia, joissa oli mukana otsa ja kasvo-osa.
Englantilainen lehdistö innostui asiasta ja kutsui löytöjä "apinan ja ihmisen väliltä puuttuvaksi renkaaksi", mutta tiedeyhteisö suhtautui löytöön viileästi. Syynä olivat Lähi-idästä juuri löytyneet suuriaivoiset fossiilit, joiden perusteella ihmisen alkukotia oli alettu etsiä muualta kuin Afrikasta. Samaan aikaan tiedeyhteisö yhä kiinnitti huomiota Piltdownin ihmisen "kalloon", vaikkakin se osoittautui myöhemmin väärennökseksi.


title: Australopithecus africanus

text: Kaikki tutkijat eivät kuitenkaan suhtautuneet löytöön kylmästi, vaan Dartin innokas tukija, skotlantilainen paleontologi Robert Broom päätti löytää lisää fossiilijäännöksiä. 1936 hän löysi "A. africanuksen" luunkappaleita, jotka osoittivat lajin olevan enemmän hominidi kuin apina ja että laji oli kävellyt kahdella jalalla. Vuonna 1948 Broomilla oli jo riittävästi todisteita siitä, että Afrikassa on elänyt ainakin kaksi eri Australopithecus-lajin edustajaa.


title: Australopithecus africanus

text: "A. africanuksen" sijoittumisesta ihmisen sukupuuhun ei ole yksimielisyyttä..


title: Uskontokritiikki

text: Uskontokritiikki tarkoittaa uskonnon arvostelemista erilaisilla perusteilla. Länsimaista uskonnotonta ajattelua tunnetaan antiikista alkaen. Nykyaikaisen uskontokritiikin juuriin kuuluu erityisesti valistuksen ajattelu.


title: Uskontokritiikki

text: Erityisesti valistuksen ranskalaisten ajattelijoiden yhteinen piirre oli arvosteleva asenne uskontoa kohtaan. He asettivat perinnettä vastaan järjen ja kokemuksen, hylkäsivät ajatuksen yliluonnollisesta ja siten uskonnollisen ja poliittisen pakkovallan, joiden he näkivät tukevan toisiaan. Kuuluisa valistusajan teos on paroni d'Holbachin vuonna 1770 ilmestynyt "Système de la Nature" (Luonnon järjestelmä). Holbach tarkasteli ihmistä osana luontoa. Hän katsoi, että jos ihmiset ymmärtävät itsensä oikein luonnon osana, he voivat oppia että onnellisuus saavutetaan elämällä rauhassa ja sopusoinnussa toisten kanssa.


title: Uskontokritiikki

text: 1800-luvulla Britanniassa uskonnottomuus levisi yhteiskunnassa ja järjestäytyi. Uskonnottomien yhdistykset kutsuivat itseään vapaa-ajattelijoiden, sekularistien, rationalistien tai humanistien yhdistyksiksi. Vapaa-ajattelu tarkoittaa uskonnosta vapaata ajattelua, jossa suhtaudutaan arvostelevasti kirkkoon ja sen vaikutukseen yhteiskunnassa ja pyritään täydelliseen uskonnon ja ateismin vapauteen. Vapaa-ajattelua ovat edustaneet yleensä ateistit.


title: Uskontokritiikki

text: Vapaa-ajattelijaliike järjestäytyi 1800-luvun loppupuolella Britanniassa, Yhdysvalloissa, Saksassa, Ranskassa ja muualla Länsi-Euroopassa. Vapaa-ajattelijain maailmanliitto, alkuaan Kansainvälinen vapaa-ajattelijaliitto perustettiin vuonna 1880. Kansainvälisten kongressien julkilausumien mukaan vapaa-ajattelijat pyrkivät totuuteen tieteen, hyvyyteen etiikan, kauneuteen taiteen ja oikeudenmukaisuuteen yhteiskunnallisen uudistustyön avulla. Liikkeen suuri hetki oli kirkon ja valtion ero Ranskassa 1905.


title: Uskontokritiikki

text: Uskonnon moraaliseksi vaihtoehdoksi esitetään usein sekulaari humanismi. Kansainvälisen humanistisen ja eettisen liiton IHEU:n määritelmän mukaan ”humanismi on kansanvaltainen eettinen elämänkäsitys, joka väittää, että ihmisillä on oikeus ja velvollisuus antaa merkitys ja muoto omalle elämälleen. Se pyrkii nykyistä inhimillisempään yhteiskuntaan inhimillisten ja muiden luonnollisten arvojen sekä inhimillisten kykyjen kuten järjen ja vapaan tutkimuksen avulla. Se ei ole jumalauskoinen, eikä se hyväksy yliluonnollista todellisuuskäsitystä.”


title: Uskontokritiikki

text: Suomessa Naturalistinen kehitysoppi innoitti 1880-luvulta alkaen muun muassa Edvard Westermarckia. Työväenliike omaksui Suomessa marxilaisen uskontokritiikin ohjelman haasteena luterilaiselle valtionkirkolle. Vaatimus valtion ja kirkon erottamisesta ei kuitenkaan toteutunut.. Vapaa-ajattelun ja uskontokritiikin ohjelmaa on Suomessa toteuttanut Vapaa-ajattelijain liitto.


title: Uskontokritiikki

text:
Tieteellistä todellisuuskäsitystä pidetään usein uskonnollisen ajattelun vastakohtana. Monet ateistit ovat sitä mieltä, että nykyaikainen luonnontiede ei jätä tilaa uskonnoille, paitsi ”historiallisesti ja kulttuurisesti tärkeänä todellisuuspaon muotona”.
Uudella ajalla luonnontieteellinen tieto on kasvanut suuresti, millä on ollut syvällinen vaikutus uskontoon. Luonnontieteellisen tiedon kanssa ristiriidassa olevat, havaintojen ja kokeiden sijasta Raamatun arvovaltaan perustuvat väitteet on hylätty toinen toisensa jälkeen. Tällainen on esimerkiksi kristinuskon Raamatun kolmikerroksinen käsitys kaikkeudesta, jossa jumalan asuinpaikka sijaitsee pilvien yläpuolella, helvetti maan pinnan alla ja jossa aurinko kiertää maata. Myöskään käsitystä, että kaikkeus luotiin 6000 vuotta sitten ja ihminen ja muut eläinlajit syntyivät samanaikaisesti nykyisen muotoisina, ei enää pidetä yleisesti hyväksyttävänä. Monet kristillisen kirkon edustajat ovat näissä tapauksissa ensin asettuneet vastustamaan sellaisia luonnontieteen väitteitä, jotka ovat olleet ristiriidassa totunnaisten uskonnollisten käsitystensä kanssa. Uskonto on saatettu nähdä häviävänä käsityksenä, joka joutuu perääntymään väitteissään ja säilyy yhteiskunnassa jäänteenä aikaisemmilta ajoilta, jolloin ihmisten tieto todellisuudesta oli rajoittuneempaa. Ihmisen kehitys on jäljitetty muuhun eläinkuntaan, elämän synty on liitetty kemiallisiin reaktioihin, ja ulkoavaruuden tutkiminen on tuonut esille mahdollisuuden, että toisista maailmoista löytyy kehittyneitä elämänmuotoja. Luonnontieteen on katsottu tukeneen käsitystä kaikkeuden ja luonnon järjestyksen itseriittoisuudesta. Victor Stengerin mukaan nykyinen luonnontiede pystyy osoittamaan, että Jumalaa ei ole olemassa.


title: Uskontokritiikki

text: Daniel Dennettin ja Richard Dawkinsin mukaan uskonnon puolustajat pyrkivät usein väistämään uskonnon tiedollisen arvostelun esittämällä uskonnon kyseenalaistamisen loukkauksena. Heidän mukaansa taktiikassa hyödynnetään ihmisten yleistä halua olla loukkaamatta. Tällä tavoin uskoa suojeltaisiin järkiperäiseltä perustelulta ja arvostelulta. Dawkinsin mukaan uskonto ja tiede ovat kilpailijoita, jotka esittävät yhteensovittamattomia väitteitä todellisuudesta.


title: Uskontokritiikki

text: Fundamentalistit ajattelevat, että luonnontieteellinen näyttö voi tukea uskonnollisia käsityksiä. Luomisoppi, jonka mukaan Raamatun kertomus kaikkeuden luomisesta ja elämän syntymisestä on tosi ja että siksi evoluutioteoria on epätosi, on esimerkki fundamentalismista. Tieteen piirissä katsotaan yleisesti luomisopin ja älykkään suunnittelun kannattajien epäonnistuneen pyrkimyksessään esittää käsityksilleen tieteellisiä perusteluja. Sami Pihlströmin arvion mukaan yritykset tehdä jumalauskosta luonnontieteellisesti hyväksyttävä selitysjärjestelmä ovat erittäin epäuskottavia. Pihlströmin mielestä on vaikea nähdä, kuinka mikään näistä kristillisistä koulukunnista voitaisiin ottaa vakavasti nykyaikana. Hänen mielestään mitä ilmeisimmin kaikkeuden olemassaoloa tai mitään todellisuudessa tapahtuvaa ei voida selittää (”missään edes etäisesti tieteellistä selittämisen käsitettä muistuttavassa mielessä”) viittaamalla jumalalliseen luomistekoon.


title: Uskontokritiikki

text: Ihmiskeskeisen ajattelun arvostelijoiden mielestä esimerkiksi useissa uskonnoissa ihmisen merkitystä kaikkeuden osana liioitellaan tai ihminen käsitetään suorastaan kaikkeuden keskukseksi tai tavoitteeksi. Koska materialismi eli aineellinen todellisuuskäsitys kieltää henkiset olennot ja voimat, se yhdistetään usein uskonnottomuuteen. Esimerkiksi tähtitieteilijä Viktor Ambarzumjan arvosteli alkuräjähdysteorian uskonnollisia tulkintoja. Ambarzumjanin mukaan voidaan kuvitella, että aine voi muodostaa äärettömän määrän erilaisia, sisäkkäisiä järjestelmiä, joista ihminen on toistaiseksi havainnut kvarkkien ja havaitun avaruuden väliset järjestelmät. Ambarzumjan edusti ajattelua, jonka mukaan kaikkeus voi olla ääretön ja ikuinen.


title: Uskontokritiikki

text: Esimerkiksi jumalatodistusten arvostelulla on pyritty osoittamaan, että jumalan olemassaololle ei ole perusteita. Uskontoja arvostelevat kysyvät, miksi jumalan olemassaoloon pitäisi uskoa, kun jumalauskolle ei ole perusteita. Ateistit ajattelevat, että uskovien tulisi osoittaa, että jumala on olemassa. Jos tähän ei pystytä, ei ole järkevää uskoa jumalan olemassaoloon. Ateistien mukaan on järjetöntä vaatia, että olisi todistettava, että jumalaa ei ole olemassa. Jonkin todistaminen olemassaolemattomaksi ei ole mahdollista. Täten niillä, jotka väittävät jumalan olevan olemassa, on velvollisuus todistaa se, eli heillä on todistuksen taakka. Esimerkiksi William Kingdon Cliffordin lausuman mukaan on aina ja kaikkialla väärin uskoa mihinkään riittämättömin perustein.


title: Uskontokritiikki

text: Ilkka Niiniluodon mukaan ”rauhanomainen rinnakkaiselo” uskonnon ja tieteen välillä ei ole mahdollista koko todellisuuskäsityksen kannalta. Uskontojen pyhiin kirjoituksiin nojautuva käsitys todellisuutta koskevan tiedon hankkimisesta ja perustelemisesta on väistämättä ristiriidassa tieteen epädogmaattisen menetelmän kanssa. Tutkimukseen perustuvan todellisuuskäsityksen edustaja hyväksyy arvokäsityksen, jonka mukaan tieteen keskeinen arvopäämäärä on totuus, ja tietokäsityksen, jossa hyväksytään vain tieteen kriittinen menetelmä todellisuutta koskevan tiedon muodostamisen välineeksi.


title: Uskontokritiikki

text: Niiniluodon mukaan käsitys todellisuudesta on uskonnollinen, jos siihen sisältyy väitteitä, joiden ainoana tukena on vetoaminen joihinkin uskonnollisiin arvovaltoihin (esimerkiksi Raamatun kaltaisiin uskonnollisiin kirjoituksiin) tai henkilökohtaisiin uskonnollisiin kokemuksiin. Todellisuuskäsitys on epätieteellinen, jos se sisältää tieteellisen todellisuuskäsityksen kanssa ristiriidassa olevia väitteitä. Vaikka tieteessä ei olekaan ehdottomia takeita totuudesta, tällaisessa ristiriitatilanteessa on Niiniluodon mukaan järkiperäisempää hyväksyä tieteen tulokset. Näin ei tule menetellä siksi, että ne välttämättä olisivat tosia, vaan siksi, että ne on saavutettu kriittisen ja julkisesti valvottavissa olevan menetelmän avulla.


title: Uskontokritiikki

text: Uskonnollisiin arvovaltoihin tai elämyksiin vetoavia perusteluja ei voi Niiniluodon mukaan pitää tieteellisesti todistusvoimaisina, sillä ne rikkovat tieteen menetelmää koskevia kriittisyyden ja puolueettomuuden vaatimuksia. Mikään tai kukaan arvovalta ei voi vaatia tieteessä itselleen ikuista asemaa. Vetoaminen uskonnollisiin arvovaltoihin sisältää lisäksi kehäpäätelmän. Yksityisten henkilöiden omat kokemukset ja elämykset eivät ole sisällöltään julkisesti koeteltavissa, joten ne eivät myöskään kelpaa tieteelliseksi todistusaineistoksi niiden kohteen olemassaolosta. Itse nämä elämykset voidaan kylläkin asettaa psykologian tutkimuskohteeksi, ja niiden syntytavalle voidaan yrittää antaa tieteellinen selitys.


title: Uskontokritiikki

text: Uskonnollinen todellisuuskäsitys on Niiniluodon mukaan edellä mainitussa mielessä epätieteellinen, jos se sisältää väitteitä, jotka ovat ristiriidassa tieteen tulosten kanssa. Uskonnollinen ja tieteellinen maailmankuva voivat tässä suhteessa joutua ristiriitaan keskenään. Niiniluodon mukaan tieteellinen ja uskonnollinen käsitys todellisuudesta eivät ole yhteensopivia tiedollisten käsitysten muodostamisen suhteen. Uskontojen arvovaltoina pitämiin kirjoituksiin nojautuva käsitys todellisuutta koskevan tiedon hankkimisesta ja perustelemisesta on Niiniluodon mukaan välttämättä ristiriidassa tieteen menetelmän kanssa, joka hylkää uskonkappaleet. Tieteellisen arvo- ja tietokäsityksen kannattaja hyväksyy arvokäsityksen, jonka mukaan tieteellisen tutkimuksen keskeinen tavoite on totuus, ja tiedonhankintaa koskevan käsityksen, jossa kriittinen tieteellinen menetelmä on todellisuutta koskevien käsitysten muodostamisen väline.


title: Uskontokritiikki

text: Sami Pihlström luonnehtii tieteen tehtäväksi todellisuuden yhä syvemmän kuvaamisen: havaittujen ilmiöiden selittämisen ja ennustamisen sekä selitysjärjestelmien muodostaminen ilmiöiden syistä. Tiede pyrkii kertomaan millainen todellisuus on, etsimään totuutta, hankkimaan tietoa todellisuudesta. Tieteellinen menetelmä, jossa tietoa tavoitellaan avoimesti, arvostelevasti ja julkisesti koeteltavin havainnoin, on tieteellisen todellisuuskäsityksen kannattajien mielestä tehokkain ja järkiperäisin käsitysten muodostamisen menetelmä. Esimerkiksi Charles S. Peirce korosti itseäänkorjaavan tieteellisen menetelmän ylivertaisuutta ”itsepäisyyden”, ”arvovallan” ja ”apriorisen” eli kokemuksesta riippumattoman käsitysten muodostamisen menetelmään nähden. Pihlströmin mukaan uskonnollisen todellisuuskäsityksen perustava ongelmallisuus suhteessa tieteeseen näyttää olevan seurausta siitä, etteivät todellisuuden kuvaileminen ja selittäminen, jotka ovat tieteen keskeisiä tehtäviä, edellytä uskonnollisia oletuksia. Tiede voi hänen mielestään periaatteessa vastata kaikkiin kysymyksiin olettamatta mitään ”henkistä” tai ”jumalallista” ainesta selitystensä taakse.


title: Uskontokritiikki

text: Muun muassa kanadalainen filosofi Kai Nielsen on toivonut älymystön edustajilta suurempaa toimeliaisuutta uskonnosta ja ateismista käydyssä keskustelussa. Nielsenin mukaan on suorastaan uskomatonta, että eräät oppineet ajattelijat saattavat kannattaa jumalauskoisia näkemyksiä kaikkeuden luoneesta ikuisesta, aineettomasta, kaikkitietävästä ja kaikkihyvästä olennosta, Jumalasta. Nielsenin mielestä luonnolliseen, naturalistiseen todellisuuskäsitykseen liittyvä ateismi on nykyajan järkevän ihmisen valinta. Ihmisten tulisi kohdata kuolevaisuutensa osana yleissivistystään. Jumalan ja kuolemattoman sielun kaltaiset henkiolennot ovat Nielsenin mukaan hyvin ongelmallisia oletuksia. Nielsen kuitenkin sanoo, että ateismia ei pitäisi omaksua pelkkänä itsestäänselvyytenä, vaan sen puolesta tulisi käydä kamppailuun älyllisesti vahingollisia uskonnollisia harhoja vastaan.Pihlström 2001, s. 17.


title: Uskontokritiikki

text: Nielsen toteaa, että vaikka monet amerikkalaiset filosofit ja muut älymystön edustajat ovat uskonnottomia, he eivät vaivaudu todistelemaan jumalauskon torjumiseksi ja suuntaavat huomionsa muualle. Filosofi Sami Pihlströmin tulkinnan mukaan Nielsen on ollut amerikkalaisten tieteenharjoittajien toimeliaisuutta koskevassa arviossaan oikeassa. Monet filosofit ovat näyttäneet ajattelevan, että uskonnot ovat niin ilmeisellä tavalla väärässä, ettei niitä kannata lainkaan tarkastella. Vakavan tieteellisen ajattelun harjoittajalle ateismin puolustaminen olisi silkkaa ajanhukkaa, sillä ateismilla ei ole järkeviä kilpailijoita. Kukaan järkevä ihminen ei yksinkertaisesti voi enää suhtautua jumalauskoon tosissaan, eivätkä jumalaan uskovat ole vakavasti otettavia kiistakumppaneita.


title: Uskontokritiikki

text: Pihlströmin mukaan uskonto on inhimillisen elämän ongelmallinen osa, jonka hyväksyttävyyden arvioinnista jokaisen on otettava omassa elämässään sekä älyllinen että moraalinen vastuu. Kaiken uskontojen arvostelun lähtökohtana on omakohtainen älyllinen vastuu, jatkuva valmius itsensä arvosteluun, sekä yksilön että yhteisön tasolla. Pihlströmin mukaan se käytännöllinen jumalausko, joka on hänen mielestään periaatteessa (ongelmallisesti) oikeutettavissa, ei nojaudu mihinkään tiedolliseen arvovaltaan. Se nousee hänen mukaansa ihmisen aidoista uskonnollisista kokemuksista. Pihlström toteaa, että jos joku kykenee omasta elämästään kumpuavilla kysymyksillä rakentamaan uskontonsa, jumalansa, hänellä on siihen oikeus. Mutta jos hän tukeutuu pelkästään järjestäytyneiden uskontojen arvovaltaisina pitämien kirjoitusten välityksellä itsensä ilmaisevaan jumaluuteen, hän Pihlströmin mukaan ”epäinhimillistää uskonnon”, koska kaikki uskonnot ovat ihmisen luomuksia.


title: Uskontokritiikki

text: Uskontoa koskevat käsitykset kytkeytyvät Pihlströmin mukaan usein yleisempiin ajattelutaipumuksiin, jotka voivat muuttua vain vähitellen, jatkuvan keskustelun ja kyseenalaistamisen myötä. Uskontoja arvostelevan älymystön edustajan on Pihlströmin mukaan turha kuvitella, että uskova henkilö olisi kovinkaan kiinnostunut hänen todisteluistaan. Pihlströmin mielestä hänen olisi siltikin jatkettava keskustelua siitä, kuinka todellisuus tulisi mahdollisimman vastuullisesti hahmottaa. Samalla uskonnon arvostelusta välittämistä voidaan Pihlströmin mielestä pitää elämänsä ja toimintansa perustasta kiinnostuneen uskovan ihmisen keskeisenä älyllisenä velvollisuutena. Uskova ei saisi sulkea silmiään ja jättää ateistisia vastaväitteitä sikseen. Keskustelusta kieltäytymistä seuraa hänen mielestään helposti uppoaminen relativismiin eli näkemykseen, jonka mukaan kaikki käsitykset ovat yhtä oikeutettuja. Ilkka Niiniluoto taas pitää vaatimusta liian suurena: uskovat eivät ole välttämättä tästä kiinnostuneita.


title: Uskontokritiikki

text: Uskontotieteilijä Ilkka Pyysiäinen on huomauttanut, että erityisesti kristilliset teologit välttävät rehellistä keskustelua uskontojen totuusväitteistä. Teologit torjuvat usein uskontokritiikin väittämällä, että kristinuskoon ei kuulu tieteen kanssa ristiriidassa olevia todellisuutta koskevia käsityksiä. Pyysiäisen mielestä ateistinen uskontokritiikki nostaa kuitenkin esiin ongelmia, joita uskovaiset eivät ole käsitelleet riittävän vakavasti.


title: Uskontokritiikki

text:
Jotkut teologit väittävät, että uskonnot eivät väitä mitään todellisuudesta. Pyysiäinen huomauttaa, että mikäli tämä pitäisi paikkansa, ei kehitysopin ja luomisuskon välillä ei olisi ristiriitaa. Pyysiäisen mukaan uskovaisten enemmistö on aina ajatellut, että heidän uskonnolliset käsitteensä ja käsityksensä viittaavat todellisuuteen, vastaavat todellisuutta ja ovat tosia. Ateisteille nämä uskontojen väitteet ovat erehdyksiä, virheellisiä käsityksiä tai valheita. Teologien väitteet uskonnollisten oppien vertauskuvallisuudesta ovat Pyysiäisen mukaan seurausta tieteen edistymisestä, yritys pelastaa uskonto tieteen edessä. Tieteen edistyessä uskontoa muutetaan, koska on pakko. Pyysiäisen mielestä uskonnollisiin käsityksiin sisältyy todellisuutta koskevia käsityksiä, jotka ovat ristiriidassa tieteen kanssa. Hän toteaa, että olisi ihme, jos näin ei olisi. Uskonto on vanhempi kuin tiede ja tiede on edistynyt nimenomaan korjaamalla aiempia kansanomaisia käsityksiä. Uskonto on osa arkiajattelua, joka on ristiriidassa tieteen kanssa. On eri asia, että jotkut teologit yrittävät rakentaa uskontoa, joka ei olisi ristiriidassa tieteen kanssa.
Pyysiäisen mukaan ainoa älyllisesti kestävä vaihtoehto on hyväksyä luonnontieteen käsitys kaikkeudesta ja sen kehityksestä. Kun kaikkeuden rakenteelle on tieteellinen selitys, siihen ei mahdu luojaa. Monet teologit ja uskonnonfilosofit sanovat tällöin, että ”kaiken takana” on ”salattu” jumala. Tällöin on kuitenkin mahdotonta sanoa, mikä tällainen jumala on. Jos uskon kohteena on historiassa toimivan jumalan sijasta jonkinlainen periaate tai vertauskuva, siitä on vaikea tehdä mitään johtopäätöksiä eikä ole tiedossa, mistä edes puhutaan.


title: Uskontokritiikki

text: Pyysiäisen mukaan ihmislaji on kehittynyt ympäristössä, joka ei ole suosinut nimenomaan tieteellisen ajattelun kehitystä. Monien ihmisten on edelleen helpompi uskoa esimerkiksi ihmeisiin kuin suhtautua arvostelevasti omiin käsityksiinsä. Siksi ateistien sanoma puhuttelee toistaiseksi vain vähemmistöä. Nykyisin ihmisen ympäristö on kuitenkin erilainen. Kun tieteellinen tieto leviää hyvin laajalle ihmisten keskuuteen, siitä tulee sääntö: tietämättömien alkaa olla vaikeaa saada muiden luottamusta ja menestyä yhteisössä.


title: Uskontokritiikki

text: Uskontoa vastaan on esitetty arvostelua myös moraalisin perustein: arvostelijoiden mielestä uskonnot saavat aikaan sotia, tappamista ja kärsimystä. Uskonnottomat moraalifilosofit ovat esittäneet, että monet uskonnolliset näkemykset uskonnon oppien mukaan elämisen palkitsemisesta ikuisessa elämässä edustavat itsekästä nautinnontavoittelua. Väitteen mukaan ruumiillisen kärsimyksen tuottaminen tai edes tappaminen eivät ole ikuiseen, ei-ruumiilliseen elämään uskovalle moraalisesti kauhistuttavimpia asioita. Sokea usko on arvostelijoiden mukaan johtanut liian usein siihen, että ihmiset ovat tuhonneet ja tappaneet. Historiallisista esimerkeistä tunnetuimpia ovat ristiretket, uskonnolliset sodat, inkvisitio ja noitavainot.


title: Uskontokritiikki

text: Nykyisissäkin yhteiskunnissa on arvostelijoiden mukaan uskonnollisen perinteen kielteisiä seurauksia. Uskonnot aivopesevät ihmisiä, riistävät heidän itsemääräämisoikeutensa, käyttävät heitä taloudellisesti hyväkseen, ajavat itsemurhiin, syrjivät toisuskoisia, ateisteja, tukahduttavat ilmaisunvapautta ja tuhoavat alkuperäiskansojen elämäntapaa. Esimerkkejä ovat myös kirkoissa tapahtuva lasten seksuaalinen hyväksikäyttö, avioliittojen rikkoutuminen uskonnollisen heräämisen vuoksi, kirkkojen harjoittama sodanlietsonta ja juutalaisten osuus Lähi-idän selkkauksissa. Usein sanotaan, että kristinusko on vaikuttanut muun luonnon ja toisten eläinten alistamiseen sekä oppiin miesten ylempiarvoisuudesta naisiin nähden. Sanotaan myös, että uskonnollisella perinteellä voi olla kielteinen vaikutus ihmisten mieliin. Arvostelijoiden mukaan uskovainen voi kärsiä jatkuvista turhista syyllisyydentunteista, hän voi olla kohtalouskoinen ja nöyryys-käsitteen korostamisen vuoksi menettää vaikuttimensa toimia itsenäisesti, hän vaipua teeskentelyyn tai pelkotiloihin. Uskonto on puuttunut myös politiikkaan ja tukenut vallankäyttöä: uskovat ovat usein vastustaneet yhteiskunnallisia uudistuksia.


title: Uskontokritiikki

text: Erityisesti suuria yksijumalisia uskontoja, juutalaisuutta, kristinuskoa ja islamia, on syytetty naisten asettamisesta toisen luokan kansalaisiksi. Esimerkiksi Raamatussa nainen kerrotaan luodun miehen kylkiluusta. Uskontojen on katsottu historian aikana toimineet yhteistyössä taloudellisten ja poliittisten voimien kanssa ja lisänneen naisten kärsimystä muun muassa estämällä naisilta koulutuksen ja sulkemalla heidät päätöksenteon ulkopuolelle, suvaitsemalla naisten hyväksikäytön, riiston ja heihin kohdistuvan väkivallan, suvaitsemalla raiskauksia, insestiä ja naisten sukuelinten silpomista, sekä jättämällä huomiotta naisten mielipiteet erityisesti heidän seksuaalisuuteensa ja lisääntymiseen liittyvissä kysymyksissä


title: Uskontokritiikki

text: Monille uskonnoille on ominaista kielteinen suhtautuminen seksuaalisuuteen ja erityisesti homoseksuaalisuuteen. Kristinuskossa homoseksuaalisuuden harjoittamista on perinteisesti pidetty pahana tekona. Raamatussa Jumala antaa määräyksen, jonka mukaan homoseksuaalisuutta harjoittavat ihmiset on tapettava. Islamilaisissa maissa homoseksuaalisuudesta on määrätty kuolemantuomioita.


title: Uskontokritiikki

text: Yhdysvaltalainen Sam Harris pohtii kirjassaan "Uskon loppu: Uskonto, terrori ja järjen tulevaisuus" (2004) uskonnollisen fundamentalismin ja sen suvaitsemisen ongelmia. Kirja on kirjoitettu syyskuun 11. päivän iskujen jälkeen. Harrisin mukaan jumalaan uskomiseen perustuvissa uskonnoissa ei ole mitään hyvää. Uskonnot, jotka saavat ihmiset ajamaan matkustajakoneita päin pilvenpiirtäjiä, ovat yhtä vaarallisia kuin tappavat virukset, ja niitä vastaan on taisteltava. Harrisin mukaan on etsittävä keino uskonnonlevittäjien pysäyttämiseksi, jotta ihmiset pystyisivät kasvamaan jumalauskosta riippumattomiksi, henkisesti täysikasvuisiksi olennoiksi. Myös Richard Dawkinsin mielestä on aika sanoa ääneen, että uskonto on hengenvaarallista. Hän esittää esimerkkejä uskonnollisesta väkivallasta. Dawkinsin mukaan vähemmän vaaralliset, suvaitsevaiset uskovaiset ovat osasyyllisiä fundamentalistisen uskonnon haittoihin, koska he toimivat eräänlaisena fundamentalismin suojakilpenä ja kieltäytyvät usein arvostelemasta fundamentalismia riittävästi, koska pelkäävät arvostelun osuvan myös omaan uskonnollisuuteensa.


title: Uskontokritiikki

text: Dawkins on sanonut, että lapsi ei synny ”kristityksi” eikä ”hinduksi” vaan hänet indoktrinoidaan uskontoon. Vapaa-ajattelijoiden ja muiden kirkon ja valtion eron kannattajien mielestä uskonnonopetus on poistettava julkisista kouluista. Jokainen lapsi on syntyjään ateisti, koska tältä puuttuu jumalausko. Vasta kasvatus tekee hänestä mahdollisesti uskovaisen. Tämän vuoksi monet uskonnot ovat pyrkineet varmistamaan asemansa pakkokeinoin.


title: Uskontokritiikki

text: Dawkins kertoo kirjassaan "Jumalharha" tutkimuksesta, jossa israelilaiset lapset lukivat, kuinka Raamatun kertomuksessa israelilaiset Joosuan johdolla hyökkäsivät Jerikoon ja tappoivat kaikki kaupungin asukkaat. Yli 65 prosenttia hyväksyi kansanmurhan ja perusteli sitä uskonnollisilla syillä (Jumala käski tehdä niin, uhrit elivät juutalaisille luvatulla maalla ja niin edelleen). 26 % ei hyväksynyt murhaamista ja perusteli tätä muilla syillä: esimerkiksi eläimet, jotka tapettiin kaikkien ihmisten mukana, olisi pitänyt jättää sotasaaliiksi. Toinen oppilas totesi samaa omaisuudesta. Kolmas totesi että arabit ovat epäpuhtaita, joten epäpuhtaalle maalle meneminen tekee epäpuhtaaksi ja langettaa saman kirouksen israelilaisten päälle. Sama teksti esitettiin uudelleen, mutta nimet muutettiin kiinalaisiksi ja 3000 vuotta vanhaksi tapahtumaksi. Tällöin vain seitsemän prosenttia hyväksyi kansanmurhan, mutta jopa 75 ei hyväksynyt sitä.


title: Uskontokritiikki

text: Filosofi Juha Räikän mukaan uskonnon seurausten ja käytäntöjen arviointi ja uskonnollisen oppijärjestelmän moraalinen arviointi ovat kaksi eri asiaa. Uskonnon kannattaja voi toimia moraalittomasti, mutta uskonnollinen oppi ei välttämättä kehota toimimaan moraalittomasti. Toiseksi Räikkä huomauttaa, että vaikka esimerkiksi kristinuskoa ei olisi ollut, ihmiset olisivat harjoittaneet julmuuksia jonkin toisen uskonnon piirissä tai uskonnoista riippumatta.


title: Uskontokritiikki

text: Uskontokriitikot ovat usein nostaneet esille Adolf Hitlerin ja natsit, jotka esiintyivät kristittyinä. Uskontokriitikot ovat esittäneet esimerkiksi seuraavia seikkoja. Hitler esitti teoksessaan "Taisteluni" useaan otteeseen tukensa kristinuskolle ja natsipuolue ilmaisi ohjelmassaan edustavansa kristinuskoa. Vuoden 1933 konkordaatti katolisen kirkon kanssa tuki uskonnonopetusta kouluissa. Hitler oli katolisen kirkon jäsen, eikä häntä koskaan suljettu pois katolisen kirkon piiristä. Juutalaisten joukkotuho eli holokausti oli jatkumoa vuosisatoja kestäneestä kristillisestä juutalaisvihasta. Hitler ilmoitti taistelevansa ateistiliikettä vastaan ja voittaneensa sen. Uskontokriitikot ovat myös saattaneet todeta, että sillä mitä yksittäiset esimerkit kannattavat, ei ole suurta merkitystä. Useat ateisteja vastustavat kristityt ovat esittäneet esimerkkeinä Josif Stalinin ja Mao Zedongin. Ateistikirjoittajien mukaan taas Stalin ja Mao eivät tehneet tekojaan siksi että he olivat ateisteja. Heidän mukaansa sellainen väite olisi päättelyvirhe. Esimerkiksi Walter Sinnott-Armstrongin sanojen mukaan Stalin ja Mao eivät olleet tyypillisiä ateisteja, vaan fanaatikkoja, ideologeja, nationalisteja ja kommunisteja. Esimerkiksi ristiretkien tai inkivistion aikaan verrattuna he pääsivät murhaamaan suurempaa väestöä kehittyneemmällä tekniikalla. Vastaavasti pelkkä nykyaikaisen tekniikan käyttö ei tee ihmisestä murhaajaa. Uskovaisista ja uskonnottomista ihmisistä osa on hyviä ja osa pahoja. Yksittäistapauksia ei voi yleistää, Sinnot-Armstrong sanoo.


title: Uskontokritiikki

text: Bradfordin yliopiston rauhantutkimuslaitoksen tutkijat selvittivät vuonna 2004 BBC:n toimeksiannosta sotien ja uskontojen välistä suhdetta ja tulivat tulokseen, että vaikka aseellisissa selkkauksissa on usein uskonnollisia vivahteita, niiden syyt ovat järjestelmällisesti muissa tekijöissä, kuten kansallisuudessa, valtataistelussa, kiistoissa luonnonvaroista, epätasa-arvossa tai sorrossa. Tutkijoiden mukaan valtaapitävät käyttävät usein uskonnollisia eroja välineenä vihan lietsonnassa ja tuen hakemiseen poliittisissa riidoissa..


title: Uskontokritiikki

text: Vaikka joidenkin uskonnollisten liikkeiden piirissä on esiintynyt rasistisia näkemyksiä, ovat järjestäytyneet uskonnot myös usein toimineet syrjinnän ja rasismin vastaisessa toiminnassa. Rotuerottelua harjoittaneessa Etelä-Afrikan tasavallassa maan afrikaanerien pääuskonnon reformoidun kirkon piirissä kehitettiin 1900-luvun aikana rasistisia näkemyksiä, jotka myötävaikuttivat maan apartheid-järjestelmän syntymiseen. Apartheidin vastaisen taistelun eturintamassa toimi Etelä-Afrikan kirkkojen neuvosto, jonka pääsihteeri arkkipiispa Desmond Tutu palkittiin työstään Nobelin rauhanpalkinnolla. 1980-luvun alkupuolella Maailman reformoitujen kirkkojen liitto erotti Etelä-Afrikan reformoidut kirkot. Kirkkojen maailmanneuvosto on tuominnut rasismin järjestön alkuajoista alkaen ja sillä on ollut erityinen rasismin vastainen ohjelma vuodesta 1968 asti.


title: Uskontokritiikki

text: Émile Durkheim ja muut yhteiskuntatutkijat kehittivät 1900-luvun alkupuolella uskonnon selitysmallin yhteiskunnallisena ilmiönä. Durkheimin mukaan ihmisten palvomat jumalat ovat kuviteltuja olentoja, jotka yhteiskunta on tiedostamattomasti luonut välineiksi, joilla valvotaan yksilön ajattelua ja toimintaa.


title: Uskontokritiikki

text: Monilla ihmisillä on uskonnollinen tunne, jonka mukaan he ovat alaisina yliluonnollisille olennoille, jotka antavat heidän toiminnalleen käskyjä. Durkheimilaisen käsityksen mukaan he tuntevat tällöin yliluonnollisen mahdin sijaan heitä voimakkaamman luonnollisen yhteiskunnan voiman. Yksilön sisäänsä sulkeva yhteiskunta synnyttää jäsentensä mieliin ajatuksen jumalasta, joka on tosiasiassa heijastus yhteiskunnasta. Yhteiskunta kohdistaa Durkheimin mukaan jäseniinsä ehdottoman tottelevaisuuden vaatimuksen, ja tämä heijastuu ihmisten käsityksenä pyhistä asioista sekä jumalasta, joka koetaan pyhäksi asettamisen vaatimuksen lähteeksi. Alkukantaisissa yhteiskunnissa tämä tunne yhteisön vaatimuksesta ehdottomaan kuuliaisuuteen on Durkheimin mukaan hyvin voimakas. Myös kehittyneissä yhteiskunnissa tämä alkukantainen ykseyden tuntu palaa osittain henkiin esimerkiksi sodan aikana, jolloin tunne kansallisesta yhteenkuuluvuudesta saa yksilöihin lähes rajattoman vaikutusvallan.


title: Uskontokritiikki

text: Ihminen on Durkheimin käsityksen mukaan olemukseltaan yhteisöllinen, riippuvainen laumastaan ja onneton joutuessaan siitä eroon. Durkheimin mukaan yksilö vahvistuu suorittaessaan ryhmän toisten jäsenten kanssa samaa ryhmää yhdistävän uskonnon palvontamenoja. Esimerkiksi latinan sanan "religio" kantana on "ligare", joka tarkoittaa sitomista tai yhteenliittämistä. Jumala on siis Durkheimin mielestä vertauskuva yhteiskunnalliselle todellisuudelle, tekijälle joka on ollut olemassa kauan ennen yksilöä ja joka säilyy kauan hänen jälkeensä. Yhteiskunnan luonnollinen paine muuttuu käsitykseksi jumalan yliluonnollisesta läsnäolosta, koska ihmisen mielellä on yleinen taipumus luoda mielteitä ja vertauskuvia. Jumala on tämän käsityksen mukaan "homo sapiens" -eläimen luomus, jonka tarkoituksena on säilyttää tämän olennon yhteiskunnallinen olemassaolo.


title: Uskontokritiikki

text: Biologi ja tietokirjailija Richard Dawkins on pohtinut syitä siihen suunnattomaan voimavarojen tuhlaukseen, jota ihmisen uskonnot evoluution näkökulmasta näyttävät hänen mukaansa edustavan. Dawkins esittää seuraavan käsityksensä eräänä mahdollisena oletuksena. Eläimiin on luonnonvalinnan seurauksena jäänyt pääasiassa niitä ominaisuuksia, joista niille on hyötyä olemassaolon taistelussa selviämisessä. Toisin kuin melkein kaikki muut eläimet, ihmiset välittävät kasaantuvaa kokemustietoa sukupolvelta toiselle. On ainakin lapsille eduksi, jos he tottelevat suuremmin kyselemättä kieltoa uida vedessä, jossa on krokotiileja. Luonnonvalinnan tuloksena ihmislapsen aivot ovat kehittyneet sellaisiksi, että ne oppivat kielen, ja ihmislapset luottavat aikuisten antamaan informaatioon. Eri alueilla eri ihmiset siirtävät jälkeläisilleen erilaisia kieliä ja erilaisia uskontoja. Dawkinsin mielestä uskonnot ovat sivuvaikutuksia käyttäytymispiirteestä, joka on toisissa evoluution olosuhteissa ollut järkevää. Uudessa tilanteessa uskonto on haitallinen sivuvaikutus, joilla ei ole evoluution näkökulmasta mitään merkitystä.


title: Uskontokritiikki

text: Anthony C. Lunn ei ole Dawkinsin kanssa täysin samaa mieltä siitä, minkä ilmiön sivuvaikutuksia uskonnot ovat. Hän esittää, että ihmisellä on luonnonvalinnan ansiosta kehittynyt kyky etsiä ilmiöiden syitä ja uskontojen näennäisselitykset ovat tämän ominaisuuden sivuvaikutuksia.


title: Uskontokritiikki

text: Sigmund Freud piti uskonnollisia käsityksiä ”toivekuvitelmia, ihmiskunnan vanhimpien, vahvimpien, pakottavimpien toiveiden toteumia”. Uskonto on Freudin mukaan ihmismielen puolustuskeino pelottavia luonnonilmiöitä ja kuolemaa vastaan. Ihmisen mielikuvitus muuntaa luonnonvoimat henkilöllisiksi, yliluonnollisiksi valloiksi. Juutalais-kristillisessä uskonnossa ihmiset heijastavat kaikkeuteen muiston isästä suurena suojelevana voimana. Lapsuudesta tutut kasvot ovat suurentuneet taivaassa äärettömiksi. Vastaavasti pahat ja kiusalliset henkiolennot – kuten paholainen – edustavat tukahdutettujen ja torjuttujen viettiyllykkeiden johdannaisia.


title: Uskontokritiikki

text: Freudille uskonto on ”yleisinhimillinen pakkoneuroosi”, josta päästään eroon, kun ihmiset vihdoin luonnontieteellisen tiedon avulla oppivat hahmottamaan todellisuuden ilman harhaluuloja.


title: Uskontokritiikki

text: Filosofi Bertrand Russell arvosteli uskon käsitettä. Russell kirjoitti sekä kristittyjen että kommunistien pitävän omaa uskoaan hyvänä. Hänen mukaansa usko on kuitenkin aina vahingollista, jos se on lujaa uskoa johonkin, josta ei ole todisteita. Russellin mukaan uskosta puhutaan silloin, kun todisteita ei ole. Tällöin todisteet korvataan hänen mukaansa tunteella.


title: Uskontokritiikki

text: Nykyinen kognitiivinen uskontotiede tarkastelee uskontoa ihmisen mielen toimintana. Uskontotieteilijä Pascal Boyerin mukaan ”Uskonto on kognitiivinen loinen, joka pesii aivoissa.” Pascal Boyerin mukaan uskonnolliset käsitteet voidaan yksinkertaistaen selittää siten, että niiden arkiajattelun vastaiset piirteet loukkaavat ihmismielen muodostamien todellisuuskäsityksen luokkien jäsenten ominaisuuksia. Arkiajattelua vastaamaton piirre voi olla esimerkiksi kuollut esi-isä, joka vaeltaa näkymättömänä ihmisten keskuudessa. Arkiajattelun vastaisuutta ei kuitenkaan saa olla liikaa, vaan juuri sopiva määrä, koska liian arkiajattelun vastaiset käsitykset ovat vaikeita käsitellä mielessä ja ne unohtuvat nopeasti. Sen sijaan sopivassa määrin arkiajattelun vastaiset käsitykset loisivat aivoissa myötäsyntyisten todellisuuden luokitusten loukkauksina. Boyerin mukaan uskonnossa on jotain, mikä saa sen välittymään sukupolvelta toiselle. Kyse on elinkelpoisten ajatusten siirrosta, jota on luonnehdittu meemin eli mielen viruksen käsitteen avulla.


title: Uskontokritiikki

text: Dosentti Marjaana Lindemanin johtaman tutkimuksen ”Taikauskon vetovoima” mukaan käsitykset, joita on nimitetty joko taikauskoksi, paranormaaliksi, yliluonnolliseksi tai maagiseksi eli taikuudeksi, ovat kaikki yksi ja sama asia. Yliluonnollisia uskomuksia voidaan parhaiten selittää yksilön taipumuksella nojautua lapsuudenaikaisiin, eriytymättömiin käsityksiin todellisuudesta. Näissä käsityksissä sekoitetaan elottomien, elollisten ja mielellisten asioiden keskeiset ominaisuudet. Aikuisilla nämä sekaannukset voivat toimia tieteellisen tiedon rinnalla. Voidaan puhua yleisestä taipumuksesta uskoa yliluonnollisiin ilmiöihin. Vaikka koulutustaso selkeästi vähentää yliluonnollisia uskomuksia, se ei kuitenkaan aina itsellään riitä kumoamaan voimakasta taikauskoista tunneperäistä vakaumusta. Lindeman kysyy: ”Löytyykö tieteen historiasta esimerkkiä, jossa taikausko olisi osoittautunut todeksi tai yliluonnollinen tieteelliseksi? Ei löydy. Uusi tieto ei koskaan ole vienyt meitä lähemmäs yliluonnollista vaan aina poispäin siitä.”


title: Uskontokritiikki

text: Kokeellisen psykologian professorin Bruce Hoodin mukaan taipumus taikauskoisuuteen on pinttynyt syvälle ihmisten aivoihin. Jopa kaikkein järkevimmät ihmiset saattavat joskus käyttäytyä vähemmän järkevällä tavalla. Hän havaitsi suorittamissaan kokeissa aikuisen ihmisen aivojen näkökeskuksen lisäävän havaintoihin yksityiskohtia, joita koehenkilöille näytetyissä kuvissa ei ole. Samoin toimivat pienten lasten aivot. Hoodin mukaan jo lapsissa havaittu vaistonvarainen informaation järjestäminen selittää myös sen, miten aikuiset ovat taikauskoisia. Hänen mukaansa taikausko selittyy sillä, että ihmisaivot ovat evoluution saatossa ohjelmoituneet niin, että sattumat saavat suuren merkityksen.


title: Uskontokritiikki

text: Kirkon ja valtion eron kannattajien mukaan valtion tulee olla uskontoihin nähden puolueeton. Heidän mukaansa kaksi valtiokirkkoa, Suomen evankelis-luterilainen kirkko ja Suomen ortodoksinen kirkko, tulee muuttaa tavallisiksi yhdistyksiksi, jotka perivät jäsenmaksunsa kuten muutkin yhdistykset eivätkä kirkollisveron kautta. Kirkoilla ei tule olla julkisoikeudellista asemaa eikä mitään erioikeuksia. Vapaa-ajattelijain liitto ja Suomen ateistiyhdistys vaativat lainsäädännössä myös uskonrauha- ja jumalanpilkkalakien kumoamista ja yleisen hautaustoimen siirtämistä valtiolle ja kunnille.


title: Uskontokritiikki

text: Uskontokritiikkiä löytyy myös kaunokirjallisuudesta. Satiirin asein uskonnon arvosteluun ovat osallistuneet esimerkiksi kirjailijat Ambrose Bierce ja Mark Twain. Biercen "Saatanan sanakirja" ilmestyi 1911, mutta Twainin "Matkakirjeitä Maasta" vasta 1962. Philip Pullmanin nuortenkirjatrilogia "Universumien tomu" käsittelee uskonnollisesta vallasta vapautumista.


title: Akanin kansallispuisto

text: Akanin kansallispuisto () on 4. joulukuuta 1934 perustettu kansallispuisto Hokkaidōlla, Japanissa. Kansallispuisto sijaitsee Hokkaidōn saaren itäosissa ja sen pinta-ala on 904,81 neliökilometriä.


title: Akanin kansallispuisto

text: Akanin kansallispuistossa on tulivuoria, koskemattomia metsiä ja kraatterijärviä, joista tunnetuimmat ovat Akan, Kussharo ja Mashū, samannimisten vuorien kalderoissa. Akan-järvessä on monia harvinaisia kasveja, kuten marimoa ("Cladophora sauteri"). Kansallispuiston alueella sijaitsevat myös havumetsien peittämät vuoret Meakan, Oakan ja Kamuinupuri.


title: Bad English

text: Bad English oli lyhytkestoinen yhdysvaltalainen hard rock -yhtye, joka nautti suurta menestystä 1980- ja 1990-lukujen taitteessa.


title: Bad English

text: Kun Journey hajosi 1980-luvun lopulla, kitaristi Neal Schon ja kosketinsoittaja Jonathan Cain perustivat Bad Englishin yhdessä laulaja John Waiten kanssa. Waite oli tunnettu laulaja sooloalbumeistaan ja The Babys -yhtyeestä Englannissa. Kokoonpanon täydensivät basisti Ricky Phillips ja rumpali Deen Castronovo.


title: Bad English

text: Debyyttialbumi "Bad English" julkaistiin vuonna 1989 Epic Recordsin kautta. Albumi myi todella hyvin ja yhtye teki laajan kiertueen. Albumin ykköshitti oli ”When I See You Smile”, joka nousi listojen kärkeen monissa maissa.


title: Bad English

text: Bad Englishin ura ei ollut pitkä, sillä yhtye hajosi jo toisen albumin "Backlashin" jälkeen. Phillipsin mukaan yhtye hajosi jo sen miksauksen aikana. Journey muodostettiin uudestaan ja Schon, Cain ja Castronovo liittyivät siihen.


title: GT Interactive

text: GT Interactive oli vuonna 1993 perustettu yhdysvaltalainen videopelejä kehittänyt ja julkaissut yritys. Ranskalainen yritys Infogrames Entertainment SA hankki sen vuonna 1999. GT Interactiven uudeksi nimeksi tuli Infogrames, Inc., ja siitä tuli IESA:n uusi Yhdysvaltojen jaosto. Vuonna 2001 IESA hankki Atari-brändin käyttöoikeudet Hasbro Interactivelta, ja Infogrames ryhtyi julkaisemaan pelejä Atari-nimellä. Infogrames, Inc. nimettiin vuonna 2003 Atari, Inc.:ksi.


title: GT Interactive

text: Yhtiö osti lapsille suunnattuja oppimispelejä kehittäneen Humongous Entertainment -yhtiön vuonna 1996.


title: Daisetsuzanin kansallispuisto

text: Daisetsuzanin kansallispuisto () vuonna 1934 perustettu kansallispuisto Hokkaidōlla, Japanissa. Se sijaitsee keskellä Hokkaidōa ja on 2 267,64 neliökilometrin pinta-alallaan Japanin suurin kansallispuisto.


title: Daisetsuzanin kansallispuisto

text: Daisetsuzanin kansallispuiston alueella sijaitsee useita vuoria, joista korkein on Asahi (2 290 m). Alueella on myös luonnonkauniita rotkoja ja runsaasti vuoristokasvillisuutta. Siellä on paljon kuumia lähteitä ja suosittuja vaellusreittejä. Talvisin Tokachi- ja Asahi-vuorien rinteillä voi lasketella. Aluetta kutsutaan joskus nimellä "Hokkaidōn katto".


title: Fujitsu Siemens Computers

text: Fujitsu Siemens Computers oli tietoteknisiä laitteita valmistanut elektroniikkateollisuusyritys, joka toimi Euroopan, Lähi-idän ja Afrikan markkinoilla. Yritys perustettiin vuonna 1999 Japanin Fujitsu Limitedin ja saksalaisen Siemens AG:n yhteisyrityksenä. Yrityksen pääkonttori oli Maarssenissa, Alankomaissa, ja se työllisti noin 10 700 henkeä. Huhtikuussa 2009 Fujitsu osti Siemensin osuuden yrityksestä, minkä jälkeen yritys on toiminut Fujitsun kokonaan omistamana tytäryhtiönä nimellä Fujitsu Technology Solutions.


title: Fujitsu Siemens Computers

text: Fujitsu Siemensin tuotteita olivat kannettavat tietokoneet, pöytätyöasemat, kämmentietokoneet, levyjärjestelmät, palvelimet sekä oheislaitteet, kuten näytöt, näppäimistöt ja hiiret. Tuotemerkkejä olivat muun muassa Amilo, Lifebook, Scaleo, Scenic, Esprimo, Futro ja Primergy. Tunnetuimpia tuotteita lienevät olleet kotikäyttöön tarkoitettu Amilo (kannettavien tietokoneiden sarja), Scaleo (pöytätietokonesarja) sekä vastaavasti yrityskäyttöön tarkoitettu Lifebook- ja Esprimo-sarja. Fujitsu Technology Services jatkaa samoilla tuotealueilla kuin Fujitsu Siemens.


title: Fujitsu Siemens Computers

text:
Fujitsu-Siemensillä on liittymäkohta myös suomalaisen tietotekniikan historiaan.
Fujitsu tuli Euroopan laitevalmistusmarkkinoille hankkimalla vuonna 1990 brittiläisen ICL:n (International Computers Limited), joka puolestaan osti seuraavana vuonna Nokialta sen informaatiojärjestelmät-toimialan (Nokia Data). Fujitsu Siemens valmisti Nokialta periytyneitä tietokonemalleja entisissä Nokian tiloissa Espoon Kilossa vuoteen 2000 asti.


title: Bard

text: Bard voi tarkoittaa seuraavia:


title: Nojatuoliunelmia

text: Nojatuoliunelmia on suomalaisen laulajan Seppo Tammilehdon studioalbumi. Se julkaistiin 1996. Albumi on äänitetty MSL-studiossa Kihniöllä ja äänittäjänä oli Mika Sundqvist.


title: Peristéri

text:
Peristéri (; ) on Kreikan kaupunki ja samanniminen kunta (Δήμος Περιστερίου, "Dímos Peristeríou"), joka sijaitsee Länsi-Ateenan alueyksikössä Attikan alueella ja kuuluu Ateenan metropolialueeseen. Kaupungin ja kunnan pinta-ala on 10,050 neliökilometriä ja väkiluku 139 981 (vuonna 2011).
Peristéri sijaitsee noin viisi kilometriä Ateenan keskustasta luoteeseen. Se on Kreikan seitsemänneksi suurin kaupunki ja Länsi-Ateenan alueyksikön hallinnollinen keskus. Kaupunkiin kuuluvat Ateenan teollisuusalueen pohjoisosat. Peristérin kaupunginosia ovat muun muassa Anthoúpoli, Néa Sepólia ja Néa Zoí. Kaupungissa sijaitsevat Ateenan metron asemat Ágios Antónios, Peristéri ja Anthoúpoli sekä Ateenan pitkänmatkan linja-autojen asema.


title: Kun tuntematon soittaa

text: Kun tuntematon soittaa ("When a Stranger Calls") on Simon Westin ohjaama yhdysvaltalainen jännityselokuva, joka valmistui vuonna 2006. Elokuva on uudelleenfilmatisointi vuoden 1979 elokuvasta "Kun tuntematon soittaa..."


title: Kun tuntematon soittaa

text: "Kun tuntematon soittaa" perustuu hyvin tunnettuun kaupunkitarinaan. Nuori Jill Johnson on ottanut vastaan keikan rikkaan perheen lapsenvahtina luullen sen olevan helppo homma. On myöhäinen ilta ja lapset nukkuvat, jääkaappi on täynnä ruokaa ja muutenkin on leppoisaa. Pian puhelin soi ja luurin toisesta päästä pahaenteinen ääni kysyy ”oletko käynyt katsomassa lapsia?” Sama soittaja jatkaa hämäriä puheluitaan, ja poliisi, jolle Jill soitti, jäljittää puhelun vain kertoakseen, että se tulee sisältä kyseisestä talosta. Jillin lapsenvahtikeikka muuttuu painajaiseksi.


title: Bălți

text:
Bălți (, ) on Moldovan toiseksi suurin kaupunki ja Pohjois-Moldovan talouden ja sivistyksen keskus. Kaupunki sijaitsee historiallisessa Bessarabiassa, Raut-joen varrella.
Vuoden 2014 alussa Bălțin kaupungissa arvioitiin olevan 144 300 asukasta, maaseutuväestö mukaan luettuna Bălțin kaupunkipiirin ("Municipiul Bălți") asukasluku oli 149 800. Vuosikymmenessä kaupungin väkiluku on kasvanut yli 20 000:lla, sillä vuonna 2004 asukkaita oli 122 669.


title: Bălți

text: Romanialaisten 1930-luvulla suorittaman väestönlaskennan mukaan kaupungin asukkaista 20 000 oli juutalaisia, 10 000 romanialaisia ja 5 000 ukrainalaisia ja venäläisiä. Alueen ollessa osa Neuvostoliittoa sinne muutti runsaasti väkeä eri puolilta Neuvostoliittoa. Moldovan itsenäistyttyä monet työikäiset ovat lähteneet enemmän tai vähemmän pysyvästi siirtotyöläisiksi, ja kaupungin väestöstä huomattavan iso osa on lapsia ja vanhuksia. Vuoden 2004 väestönlaskennan mukaan kaupungin asukkaista oli romaniankielisiä moldovalaisia 54 %, ukrainalaisia 24 % ja venäläisiä 19 %.


title: Bălți

text: Bălți sijaitsee kukkuloiden keskellä, ja ympäröivä maasto on viljavaa. Maanviljely on seudun tärkein elinkeino.


title: Bălți

text: Bălți on Pohjois-Moldovan liikenteen solmupiste. Kaupunkiin johta M14 valtatie pääkaupungista. Bălți-Slobozian rautatieasema on kaupungin päärautatieasema. Moldovan rataverkko risteää kaupungissa. Sen luoteispuolella on Bălțin kansinvälinen lentoasema, eli Bălți-Leadoveni, ICAO-koodi LUBL).


title: Polydor Records

text: Polydor Records Ltd. oli saksalaisen Deutsche Grammophon GmbH yhtiön Iso-Britanniassa toiminut tytäryhtiö vuodesta 1954 vuoteen 1972. Polydor on alkujaan saksalainen levymerkki, jonka perusti Polyphon-musikwerke AG 2.4.1913. Vuonna 1972 uudelleen nimetty Polydor Ltd. on nykyisin Britanniassa sijaitseva levy-yhtiö ja Universal Music Groupin tytäryhtiö.


title: Polydor Records

text: Polydor levymerkin perusti 2.huhtikuuta 1913 saksalainen Polyphonmusikwerke AG. Ensimmäisen maailmansodan seurauksena Saksan hallitus otti haltuunsa vihollisen omaisuutena Deutsche Grammophonin ja muut Brittiläisen Gramophonen sijoitukset Saksassa. Leipzigin Polyphonmusikwerke AG. osti yhtiön Saksan valtiolta 24. huhtikuuta 1917. Polyphon uudelleen nimettiin Polyphonwerke AG nimiseksi ja yhteinen pääkonttori perustettiin Berliiniin. Yhtiötä nimitettiin levymerkkien mukaan Polyphon-Grammophon-Konzern nimellä. Deutsche Grammophon yhtiön perustajaveljeksistä yksi oli vuonna 1898 Amerikkalainen Emile Berliner. Hän oli gramofonin, gramofonilevyn, mikrofonin ja siten äänilevyteollisuuden monipuolinen keksijä alun perin Bell Telephone Companyn puhelintehtaalta kurssit käyneenä sekatavarakauppiaana.


title: Polydor Records

text: Vuonna 1924 Polydor levymerkki valjastettiin kansainvälisille markkinoille Saksan ulkopuolelle muun muassa vientiyhtiönä Britanniaan. Ennen sotaa Emile Berlinerin englantilainen osakkuus Gramophone Company oli ollut Deutsche Grammophonin emoyhtiö ja jo 1913 miltei kaikki Deutsche Grammophonin liiketoiminta oli siirretty Hayesiin Middlesexiin Englantiin. Vuonna 1916 Deutsche Grammophon oli suljettuna ja uusi omistaja sai lähinnä toimimattoman yhtiön.


title: Polydor Records

text: Vielä Emil Berlinerin eläessä 8. toukokuuta 1925 hänen englantilainen yhtiönsä The Gramophone Co. Ltd perusti sodassa menetetyn Deutsche Grammophonen tilalle Electrola GmbH yhtiön Saksaan. Electrola käytti nyt myös emonsa "His Master's Voice", HMV-levymerkkiä ja Victor -levymerkkiä, joilla oli kummallakin Nipper-koira logossaan. Samana vuonna Englannin emo Gramophone osti Columbia Graphophone Company Ltd. yhtiön, josta johtuen Electrolasta tuli vuonna 1931 Emilen uraa jatkaneen Electrical and Musical Industries Ltd.EMIn tytäryhtiö.


title: Polydor Records

text: Lopulta vuonna 1932 Deutsche Grammophon ja omistaja Polyphone yhdistettiin ja pääkonttori siirtyi jälleen Hannoveriin. Polydor tuli siten yhteiseen yhtiöön. Heikon myynnin ja velkakriisin vuoksi vuonna 1937 yhtiö perustettiin jälleen Deutsche Grammophon GmbH nimisenä, kun rahoittajat olivat Deutsche Bank ja Telefunken Gesellschaft.


title: Polydor Records

text: Emilen alkuperäisillä HMV:llä ja Deutsche Grammophonen Grammophon -levymerkillä oli kummallakin logonaan koiralogo. Etikettien kuva oli taidemaalari Francis Barraudin vuonna 1899 maalaama koirastaan Nipper kuuntelemassa fonografia, joka luultavasti on diktafoni malliltaan "Ediphone", koska sillä pystyi äänittämään koiran isännän ääntä. Gramophonen vuonna 1901 sadalla punnalla ostamaa kuvaa käyttivät myös Emilen Victor Talking Machine Company, Victor, HMV:n tavaratalot ja RCA Records.


title: Polydor Records

text: Vuonna 1948 EMIn Electrolan patentoitua koiran DG:n Grammophon menetti oikeuden käyttää koiraa gramofoneineen etiketeissä. Grammophonen koira ja gramofoni -tunnus korvattiin tulppaanikruunulla, jonka suunnitteli Siemensin mainontakonsultti Hans Domizlaff ja levymerkille annettiin ensimmäisen kerran nimeksi Deutsche Grammophon.


title: Polydor Records

text: Polydorista tuli populaarimusiikkiyhtiö vuonna 1946, kun taas keltaisesta väristään tunnetusta Deutsche Grammophon -merkistä tuli klassillisen musiikin yhtiö. Ranskalaisten ei kuitenkaan odotettu ostavan mitään merkiltä nimeltä Deutsche Grammophon Gesellschaft, joten Polydor pysyi Deutsche Grammophonin vientiyhtiönä.


title: Polydor Records

text: 1960-luvun alussa orkesterin johtaja Bert Kaempfert otti tuntemattomat artistit, Tony Sheridanin ja The Beat Brothersin, Polydorille. The Beat Brothers oli oikeasti The Beatles, joista tuli yksi maailman suurimmista yhtyeistä vajaa kaksi vuotta myöhemmin Parlophonen alaisena.


title: Polydor Records

text: Suosittuja saksalaisia artisteja kuten James Last, Bert Kaempfert, Kurt Edelhagen, Caterina Valente ja Kessell Sisters nähtiin Polydorilla, kuten myös useita ranskalaisia, espanjalaisia ja latinalaisamerikkalaisia artisteja.


title: Polydor Records

text:
Vuonna 1962 Philips Phonografische Industrie (PPI) ja Deutsche Grammophon GmbH muodostivat yhteenliittymän Grammophon-Philips Group, GPG.
Vuodesta 1962 alkaen Philips omisti Belgiassa Polygram SA yrityksen. Heinäkuussa 1970 Philips nimesi Uusi-Seelantilaisen yrityksensä PolyGram Records Ltd. nimiseksi, mutta muutti 1972 sen nimeksi Phonogram Ltd.
Vuonna 1972 yhteenliittymän saksalainen Siemens & Halske AG:n Deutsche Grammophonin omistama Polydor International GmbH fuusioitui Philipsin omistamaan hollantilaiseen Phonogram International B.V. yritykseen.


title: Polydor Records

text: Vuonna 1972 Polydor Records Ltd. uudelleen nimettiin Polydor Ltd. nimiseksi Britanniassa ja on nykyinen Universal Music Groupin tytäryhtiö.


title: Polydor Records

text:
Vuonna 1978 maailmanlaajuisesti Phonogramin yhtiöt saivat nimekseen PolyGram.
Yhtiön levymerkkejä olivat muun muassa Philips, Verve Records, Mercury ja Deutsche Grammophon.


title: Polydor Records

text: PolyGram International nimesi myös PolyGramin Yhdysvalloissa. "Polydor"in yhtiöt jatkoivat toimintaansa tytäryhtiönä uuden yhtiön alaisena ja levymerkkinä. Vuosikymmenen puolessavälissä Englannin Polydor kiinnostui Sex Pistolsista, mutta hävisi sen EMI:lle.


title: Polydor Records

text: 1980-luvulla Polydor menestyi kohtuullisesti, mutta oli jatkuvasti PolyGramin sisaryhtiön Mercury Recordsin varjossa. A&R-johtaja Frank Neilson onnistui tuottamaan yhtiölle suuren top ten -hitin maaliskuussa 1981 Coast To Coastin kappaleella "Do The Hucklebuck" ja otti yhtiöön myös Ian Duryn, Billy Furyn ja Comsat Angelsin. Vuonna 1984 Polydoria parodioitiin rock-dokumenttielokuvassa "This Is Spinal Tap", jossa yhtyeen levy-yhtiö oli "Polymer Records".


title: Polydor Records

text: 1990-luvun alussa Polydor alkoi tehdä tappiota, minkä seurauksena PolyGram teki henkilöstövähennyksiä ja siirsi yhtiön uudistetun PolyGram Label Groupin alle. Sen oli tarkoitus opastaa huonommin pärjääviä yhtiöitä kuten Island Recordsia, London Recordsia, Atlas Recordsia ja Verve Recordsia sekä ylläpitää niiden toimintaa siten, että PolyGram ei menettäisi rahaa.


title: Polydor Records

text: Vuonna 1994 Island Records alkoi elpyä ja PolyGram häivytti suurimman osan PLG:stä siihen. Samoihin aikoihin Polydor Records ja Atlas Records fuusioituivat yhdeksi yhtiöksi Polydor/Atlas, joka siirrettiin PolyGramin tytäryhtiön, A&M Recordsin, alaiseksi. Vuonna 1995 Polydor/Atlas-yhtiöstä tuli jälleen Polydor Records.


title: Polydor Records

text: Seuraavien vuosien aikana Polydor yritti pysyä pinnalla ottamalla uusia artisteja, mutta kävi yhä kannattamattomammaksi. Vuonna 1998 Universal Music Group osti PolyGramin. Näiden kahden suuren yhtiön vakauttamisen seurauksena Polydorin Yhdysvaltain toiminnot hajautettiin mutta muut pidettiin koskemattomina ja levyjä julkaistiin A&M:n ja sen uuden partnerin, Interscope Recordsin kautta.


title: Polydor Records

text: Nykyään Polydor Recordsin nimeä ja logoa käytetään enimmäkseen 1960- ja 1970-lukujen materiaalin uudelleenjulkaisuun. Britanniassa se kuitenkin julkaisee listahittejä artistien kuten Girls Aloudin, Rachel Stevensin, Sophie Ellis-Bextorin ja Kaiser Chiefsin avulla. Se on myös amerikkalaisten artistien kuten Eminemin ja Gwen Stefaniin Britannian yhtiö.


title: Polydor Records

text: Keväällä 2006 Polydor perusti Fascination Recordsin, joka keskittyy pop-musiikin julkaisuun. Girls Aloud ja Sophie Ellis-Bextor siirtyivät uudelle yhtiölle.


title: Polydor

text: Polydor Ltd. on nykyisin Britanniassa sijaitseva levy-yhtiö, joka on PolyGramin englantilainen Polydor Records Ltd. uudelleen nimettynä vuodesta 1972 alkaen ja nykyinen Universal Music Groupin tytäryhtiö. Polydor on alkujaan saksalainen levymerkki, jonka perusti Polyphon-musikwerke AG 2. huhtikuuta 1913. Polyphon osti vuonna 1917 Saksan hallitukselta Deutsche Grammophon AG yhtiön ja tehtaan.


title: Polydor

text: Polydor levymerkin perusti 2. huhtikuuta 1913 saksalainen Polyphonmusikwerke AG. Polyphon osti ensimmäisen maailmansodan johdosta Saksan hallitukselta 24. huhtikuuta 1917 vihollisen omaisuutena valtion ottaman silloisen yhdysvaltalaisen Emile Berlinerin Deutsche Grammophon yhtiön. Emil Berliner oli gramofonin, gramofonilevyn, mikrofonin ja siten äänilevyteollisuuden monipuolinen keksijä alun perin Bell Telephone Companyn puhelintehtaalta kurssit käyneenä sekatavarakauppiaana.


title: Polydor

text: Vuonna 1924 Polydor levymerkki valjastettiin kansainvälisille markkinoille Saksan ulkopuolelle muun muassa vientiyhtiönä Britanniaan. Ennen sotaa Emile Berlinerin englantilainen osakkuus Gramophone Company oli ollut Deutsche Grammophonin emoyhtiö ja jo 1913 miltei kaikki Deutsche Grammophonin liiketoiminta oli siirretty Hayesiin Middlesexiin Englantiin. Vuonna 1916 Deutsche Grammophon oli suljettuna ja uusi omistaja sai lähinnä toimimattoman yhtiön.


title: Polydor

text: Vielä Emil Berlinerin eläessä 8. toukokuuta 1925 hänen englantilainen yhtiönsä The Gramophone Co. Ltd perusti sodassa menetetyn Deutsche Grammophonen tilalle Electrola GmbH yhtiön Saksaan. Electrola käytti nyt myös emonsa "His Master's Voice", HMV-levymerkkiä ja Victor -levymerkkiä, joilla oli kummallakin Nipper-koira logossaan. Samana vuonna Englannin emo Gramophone osti Columbia Graphophone Company Ltd. yhtiön, josta johtuen Electrolasta tuli vuonna 1931 Emilen uraa jatkaneen Electrical and Musical Industries Ltd.EMIn tytäryhtiö.


title: Polydor

text: Vuonna 1929 Polyphon Musik oli perustanut ulkomaisiin omistuksiin keskittyneen holdingyhtiön Polyphon-Holding AG Sveitsiin. Vuonna 1932 yhtiön uudeksi nimeksi annettiin Polydor Holding AG.


title: Polydor

text: Lopulta vuonna 1932 Deutsche Grammophon ja omistaja Polyphone yhdistettiin ja pääkonttori siirtyi jälleen Hannoveriin. Polydor tuli siten yhteiseen yhtiöön. Heikon myynnin ja velkakriisin vuoksi vuonna 1937 yhtiö siirrettiin sijoittajien haltuun jälleen Deutsche Grammophon GmbH nimisenä, kun rahoittajat olivat Deutsche Bank ja Telefunken Gesellschaft. Vuonna 1933 DG myi Sveitsiläisen holdingyhtiönsä Polydor Holding AG:n.


title: Polydor

text: Emilen alkuperäisillä HMV:llä ja Deutsche Grammophonin Grammophon-levymerkillä oli kummallakin logonaan koiralogo. Etikettien kuva oli taidemaalari Francis Barraudin vuonna 1899 maalaama koirastaan Nipper kuuntelemassa fonografia, joka luultavasti on diktafoni malliltaan "Ediphone", koska sillä pystyi äänittämään koiran isännän ääntä. Gramophonen vuonna 1901 sadalla punnalla ostamaa kuvaa käyttivät myös Emilen Victor Talking Machine Company, Victor, HMV:n tavaratalot ja RCA Records.


title: Polydor

text: Vuonna 1949 EMIn Electrolan patentoitua koiran DG:n Grammophon menetti oikeuden käyttää koiraa gramofoneineen etiketeissä. Grammophonen koira ja gramofoni -tunnusta käyttänyt levymerkki lopetettiin.


title: Polydor

text: Punaisesta Polydorista tuli populaarimusiikkiyhtiö vuonna 1946, kun taas keltaisesta Deutsche Grammophon Gesellschaft -merkistä tuli klassillisen musiikin yhtiö. Ranskalaisten ei kuitenkaan odotettu ostavan mitään merkiltä nimeltä Deutsche Grammophon Gesellschaft, joten Polydor pysyi Deutsche Grammophonin vientiyhtiönä.


title: Polydor

text: Vuonna 1954 DGG perusti Britanniaan yhtiön Polydor Records Ltd. Vuonna 1956 Deutsche Grammophon Gesellschaft levymerkin tähtikuvio korvattiin tulppaanikruunulla, jonka suunnitteli Siemensin mainontakonsultti Hans Domizlaff ja keltaisen levymerkin nimeksi tuli ensimmäisen kerran Deutsche Grammophon.


title: Polydor

text: 1960-luvun alussa orkesterin johtaja Bert Kaempfert otti tuntemattomat artistit, Tony Sheridanin ja The Beat Brothersin, Polydorille. The Beat Brothers oli oikeasti The Beatles, joista tuli yksi maailman suurimmista yhtyeistä vajaa kaksi vuotta myöhemmin Parlophonen alaisena.


title: Polydor

text: Suosittuja saksalaisia artisteja kuten James Last, Bert Kaempfert, Kurt Edelhagen, Caterina Valente ja Kessell Sisters nähtiin Polydorilla, kuten myös useita ranskalaisia, espanjalaisia ja latinalaisamerikkalaisia artisteja. Suomalainen Letjajenkka, "Let Kiss" tuli myös Saksassa tunnetuksi Polydorilla.


title: Polydor

text:
Vuonna 1962 alankomaalainen Philips Phonografische Industrie (PPI) ja länsisaksalaisen Siemensin Deutsche Grammophon GmbH (DGG)muodostivat yhteenliittymän Grammophon-Philips Group, GPG.
Vuodesta 1962 alkaen Philips omisti Belgiassa Polygram SA yrityksen. Heinäkuussa 1970 Philips nimesi Uusi-Seelantilaisen yrityksensä PolyGram Records Ltd. nimiseksi, mutta muutti 1972 sen nimeksi Phonogram Ltd. Deutsche Grammophon (DGG) oli vakiinnuttanut maineensa laadukkailla klassisen musiikin äänityksillä ja sillä oli listoillaan suuri joukko huippuluokan kapellimestareita, muusikoita ja laulajia. Tytärlevymerkki Archiv Produktion kasvatti yleisön kiinnostusta eurooppalaiseen keski- ja renessanssiajan musiikkiin, gregoriaaniseen kirkkolauluun ja alkuperäissoittimilla soitettuihin äänitteisiin.


title: Polydor

text: DGG:n Polydor eteni Yhdysvaltain markkinoilla vuonna 1969, jolloin isot amerikkalaiset klassisen musiikin levymerkit olivat kannattavuussyistä luopumassa monista taiteilijoistaan ja tekivät huonolaatuisia levyjä. Deutsche Grammophonin korkea äänitysten ja vinyylipuristeiden laatu toi yhtiölle sopimuksen Arthur Fiedlerin ja Boston Pops Orchestran kanssa.


title: Polydor

text: Vuonna 1972 yhteenliittymän saksalainen Siemens & Halske AG:n Deutsche Grammophonin omistama Polydor International GmbH fuusioitui Philipsin omistamaan hollantilaiseen Phonogram International B.V. yritykseen. PolyGramin englantilainen Polydor Records Ltd. uudelleen nimettiin Polydor Ltd. nimiseksi samana vuonna.


title: Polydor

text:
Vuonna 1978 maailmanlaajuisesti Phonogramin yhtiöt saivat nimekseen PolyGram.
Yhtiön levymerkkejä olivat muun muassa Polydor, Philips, Verve Records, Mercury ja Deutsche Grammophon.


title: Polydor

text: PolyGram International nimesi myös PolyGramin Yhdysvalloissa. "Polydor"in yhtiöt jatkoivat toimintaansa tytäryhtiönä uuden yhtiön alaisena ja levymerkkinä. Vuosikymmenen puolessavälissä Englannin Polydor kiinnostui Sex Pistolsista, mutta hävisi sen EMI:lle.


title: Polydor

text:
1980-luvulla Polydor menestyi kohtuullisesti, mutta oli jatkuvasti PolyGramin sisaryhtiön Mercury Recordsin varjossa. A&R-johtaja Frank Neilson onnistui tuottamaan yhtiölle suuren top ten -hitin maaliskuussa 1981 Coast To Coastin kappaleella "Do The Hucklebuck" ja otti yhtiöön myös Ian Duryn, Billy Furyn ja Comsat Angelsin. Vuonna 1984 Polydoria parodioitiin rock-dokumenttielokuvassa "This Is Spinal Tap", jossa yhtyeen levy-yhtiö oli "Polymer Records".
Siemens myi osake-enemmistönsä vuonna 1987 ja Philipsistä tuli PolyGramin pääomistaja 90 prosentin osuudella. Yhtiö toteutti vuonna 1989 julkisen osakeannin, jotta Philipsin omistusosuus laski 75 prosenttiin.


title: Polydor

text: 1990-luvun alussa Polydor alkoi tehdä tappiota, minkä seurauksena PolyGram teki henkilöstövähennyksiä ja siirsi yhtiön uudistetun PolyGram Label Groupin alle. Sen oli tarkoitus opastaa huonommin pärjääviä yhtiöitä kuten Island Recordsia, London Recordsia, Atlas Recordsia ja Verve Recordsia sekä ylläpitää niiden toimintaa siten, että PolyGram ei menettäisi rahaa.


title: Polydor

text: Vuonna 1994 Island Records alkoi elpyä ja PolyGram häivytti suurimman osan PLG:stä siihen. Yhdysvaltalaiset Polydor Records ja Atlas Records fuusioitiin yhteen yhtiöön Polydor/Atlas, joka siirrettiin PolyGramin tytäryhtiöön A&M Recordsin. Vuonna 1995 Polydor/Atlas-yhtiö muutettiin jälleen Polydor Records yhtiöksi.


title: Polydor

text:
Seuraavien vuosien aikana Polydor yritti pysyä pinnalla ottamalla uusia artisteja, mutta se kävi yhä kannattamattomammaksi.
Seagram osti PolyGramin ja fuusioi sen Universal Music Groupiin vuonna 1998. Seagram myi sittemmin Universal Music Groupin Vivendille. Näiden kahden suuren yhtiön vakauttamisen seurauksena Polydorin Yhdysvaltain toiminnot hajautettiin, mutta muut pidettiin koskemattomina ja levyjä julkaistiin A&M:n ja sen uuden partnerin, Interscope Recordsin kautta.


title: Polydor

text: Muun muassa Polydor ja Deutsche Grammophon jatkavat tärkeinä levymerkkeinä ja omina yhtiöinään PolyGramilta Euroopasta kuten esimerkiksi myöhemmin Groupin ostamista muun muassa englantilainen Virgin EMI Records, Capitol Music Group ja siitä englantilainen suhteellisen uusi kuuden artistin Capitol Records. Yritysostoilla alusta alkaneella UMG:llä näyttää nyt olevan levymerkkejä nyt 40 maassa ja useammassakin 10 omaa eri levymerkkiä.


title: Polydor

text: Polydor uudelleenjulkaisee 1960- ja 1970-lukujen materiaalia kuten muutkin yhtiöt. Brittiläinen Polydor Ltd. yhtiö julkaisee yhä listahittejä briteistä ja joka mantereelta kuten artisteilta Lady Gaga, Madonna, Bryan Adams, Duffy, The Cure, Girls Aloud, Rachel Stevens, Sophie Ellis-Bextor, Kaiser Chiefs, Eminem, 50 Cent, Eric Clapton ja Gwen Stefani ja on Universalin yhtiönä ainakin heille Britanniassa ja Euroopassa.


title: Polydor

text: Deutsche Grammophon GmbH toimii yhä omana yhtiönään Saksasta käsin levymerkkeineen klassisen musiikin levy-yhtiönä. Polydor Ltd. toimii yhä Britanniasta käsin omana yhtiönään ja sillä vahva toimintakenttä popmusiikin alueella mittavalta Universal Music Groupin artistiryppäältä.Keväällä 2006 Polydor pisti pystyyn Fascination Recordsin, joka keskittyy pop-musiikin julkaisuun. Girls Aloud ja Sophie Ellis-Bextor siirtyivät uudelle yhtiölle.


title: Alejandro de Humboldtin kansallispuisto

text: Alejandro de Humboldtin kansallispuisto on kansallispuisto Kuubassa, Holguínin ja Guantánamon provinssien alueella. Nimensä kansallispuisto on saanut saksalaisesta luonnontieteilijästä Alexander von Humboldtista, joka vieraili saarella vuonna 1800 ja 1801.


title: Alejandro de Humboldtin kansallispuisto

text: Puisto valittiin UNESCOn maailmanperintöluetteloon vuonna 2001. Puistossa virtaavat Karibian saarten pisimmät joet.


title: Approach

text: Approach on suomalaisen progressiivista rockia soittavan Von Hertzen Brothersin toinen studioalbumi. Se on julkaistu toukokuussa 2006 . Albumin kappaleissa on joitakin intialaisia vaikutteita. Albumi voitti Parhaan Rock-Albumin Emma-palkinnon. Albumi ylsi Suomen virallisen listan viidennelle sijalle, ja pysyi listalla yhteensä 21 viikkoa, myyden kultaa.


title: Approach

text: Kappaleista ”Kiss a Wish” ja ”Let Thy Will Be Done” kuvattiin musiikkivideot.


title: Lämpölaitos

text: Lämpölaitos (usein myös "lämpökeskus") on teollisen mittavakaavan lämmitykseen tarkoitettu laitos. Tavallisin käyttökohde on pienehköt kaukolämmitettävät kohteet, teholtaan tavallisesti muutamasta pariinkymmeneen megawattiin. Toinen merkittävä käyttökohde on erilaiset vara- ja huippulämpölaitokset suurissa kaukolämpöverkoissa, joissa lämpö tuotetaan tavallisesti lämpövoimalaitoksessa.


title: Lämpölaitos

text: Kaukolämpöä tuottavassa laitoksessa on tavallisesti lämminvesikattila, jolla vettä ainoastaan lämmitetään. Tätä lämmintä vettä kierrätetään sitten lämmönvaihtimissa ja näin saadaan haluttu kohde lämpimäksi.


title: Lämpölaitos

text: Teollisuuden kohteissa voidaan käyttää myös höyrykattiloita, joilla vesi höyrystetään. Vesihöyry syötetään lämmityskohteeseen tai yleensä lämmönvaihtimeen höyrystymislämpötilassa. Tiivistyvä höyry luovuttaa höyrystymislämpönsä, joka on 2260 kJ/kg (100 °C). Tämä on huomattavasti suurempi kuin esimerkiksi kymmenen astetta viilenevän veden luovuttama lämpö, joka on 41,86 kJ/kg. Siksi höyrylämmitys on huomattavasti 'tehokkaampi' ratkaisu. Höyrystettävän ns. syöttöveden painetta ja siten höyrynpainetta nostamalla saadaan höyryn lauhtumislämpötilaa nostettua.


title: Bydgoszcz

text: Bydgoszcz () on Pohjois-Puolassa sijaitseva kaupunki, jonka väkiluku vuonna 2011 oli noin 364 000..


title: Bydgoszcz

text: Kaupungissa sijaitsee Naton koulutuskeskus.


title: Bydgoszcz

text: Kaupungissa on järjestetty useita yleisurheilun arvokilpailuja; maastojuoksun maailmanmestaruuskilpailut vuosina 2010 ja 2013, alle 20-vuotiaiden MM-kilpailut vuosina 2008 ja 2016, alle 18-vuotiaiden MM-kilpailut vuonna 1999 ja alle 20-vuotiaiden EM-kilpailut vuonna 1979.


title: Once upon the Cross

text: Once Upon the Cross on yhdysvaltalaisen Deicide-yhtyeen kolmas, vuonna 1995 julkaistu täyspitkä studioalbumi. Levyn provosoiva kansikuva joutui aikanaan sensuroinnin kohteeksi, mikä auttoi albumin kaupallista menestymistä.


title: Lapin rajavartiosto

text:
Lapin rajavartiosto on yksi Rajavartiolaitoksen yhdeksästä hallintoyksiköstä. Sen pääasiallisena tehtävänä on rajaturvallisuuden ylläpito
entisen Lapin lääniin rajoittuvilla ulkorajoilla. Vartioitavaa rajaa on yhteensä 1 608 kilometriä, josta Venäjän vastaista rajaa on 380 km, Norjan vastaista 736 km ja Ruotsin vastaista 488 km. Vartiosto suorittaa Venäjän rajalla rajankäynnin vuosittain ja Norjan rajalla 25 vuoden välein (viimeksi vuonna 2000). Lapin rajavartiosto vakiintui lailla 1931.


title: Lapin rajavartiosto

text: Lapin rajavartioston esikunta toimii Rovaniemellä. Lapin rajavartiostoon kuuluvat myös: Lapin rajavartioston piirissä harjoitetaan radioamatööritoimintaa kutsumerkillä OI9R.


title: Kaukolämpöverkko

text: Kaukolämpöverkko on eristettyjen putkien verkosto, jolla siirretään lämpöä veden tai höyryn mukana lämpölaitokselta tai lämmitysvoimalaitokselta lämmityskohteisiin, tavallisesti erillisiin rakennuksiin taajama-alueilla. Kaukolämmöllä tarkoitetaan keskitettyä lämmitystapaa, jossa lämpö tuotetaan käyttökohteista erillisessä lämpölaitoksessa.


title: Kaukolämpöverkko

text: Kaukolämpövesi siirtyy lämpöeristettyjä menoputkia pitkin lämpölaitokselta kulutuskohteen lämmönvaihtimeen, jolla lämmitetään asiakkaan lämmitysvettä. Viilentynyt vesi palaa menoputken rinnalla samassa kaivannossa olevaa paluuputkea uudelleen lämmitettäväksi.


title: Kaukolämpöverkko

text: Verkossa tarvitaan pumppaamoja veden kierrättämiseksi. Putket mitoitetaan yleensä siten, että painehäviö on 1 baari per kilometri. Tällä mitoituksella saadaan tavallisesti taloudellisin putki- ja pumppauskustannusten yhdistelmä. Kaukolämpöveteen lisätään yleisesti vuotojen paikallistamiseksi väriaineita, joiden fluoresoiva väri voidaan havaita pienissäkin pitoisuuksissa voimakkaalla ultraviolettivalolla. Tällaisia väriaineita ovat pyraniini (solvent green 7, CHNaOS) ja uraniini (solvent yellow 94, CHNaO).


title: Kaukolämpöverkko

text: Verkossa on putkien lämpölaajenemisen vuoksi ankkurointiasemia, joilla putket ankkuroidaan maahan. Lisäksi on lukuisia venttiileitä, varsinkin putkien haarautumissa.


title: Kaukolämpöverkko

text: Verkkoon on yhdistetty tavallisesti päälämmitysvoimalaitoksen lisäksi varalämpölaitoksia edellisen vikaantumisen varalle sekä huippulämpölaitoksia lyhyen huippulämmönkulutuksen ajan varalle.


title: Örnsköldsvikin lentoasema

text: Örnsköldsvikin lentoasema sijaitsee Husumin taajamassa Ruotsissa, noin 25 kilometriä Örnsköldsvikistä koilliseen. Vuonna 2005 sen kautta kulki yhteensä 142 933 matkustajaa.


title: Spyker Cars

text: Spyker Cars N.V. (nykyisin Spyker N.V.) on alankomaalainen autoja käsin valmistava yritys. Se ei liity mitenkään aikaisempaan Spyker-yhtiöön, jonka toiminta loppui vuonna 1926. Nykyisen yhtiön ainoa oikeus aiempaan nähden on oikeus käyttää Spyker-tuotemerkkiä.


title: Spyker Cars

text: Yrityksen perustivat Victor Muller ja Maarten de Bruijn. Se on valmistanut urheiluautoja vuodesta 2000. Yhtiön historia lentokoneen moottoreiden parissa näkyy yksityiskohdissa ja merkin logossa. C8 Laviolette -mallissa on 4,1-litrainen Audin V8-moottori, jolla saavutetaan huippunopeudeksi 300 km/h. 14. heinäkuuta 2005 ilmoitettiin, että C8 oli hyväksytty myyntiin Yhdysvalloissa.


title: Spyker Cars

text: Vuonna 2006 esiteltiin Geneven autonäyttelyssä Spyker D12 Peking-to-Paris -SUV-malli, jonka tuotanto aloitettiin vuoden 2007 lopulla.


title: Spyker Cars

text: Spyker F1 osallistui hetken aikaan Formula 1 sarjaan.


title: Spyker Cars

text: Vuonna 2006 Spyker Cars osti Midland-formulatallin.


title: Spyker Cars

text: Vuonna 2007 Spyker Cars myi Spyker F1 -formulatallin Force Indialle.


title: Spyker Cars

text: 26. tammikuuta 2010 Spyker Carsin ilmoitettiin päässeen sopimukseen Saabin ostamisesta General Motorsilta.


title: Spyker Cars

text: Spyker Cars N.V. nimettiin uudelleen "Swedish Automobile N.V." kunnes Saab myytiin holding-yhtiölle "National Electric Vehicle Sweden AB" (NEVS).


title: Spyker Cars

text: Swedish Automobile N.V. nimettiin jälleen uudelleen "Spyker N.V.". Spyker N.V. on hakeutunut taloudelliseen uudelleenjärjestelyyn


title: Spyker Cars

text: National Electric Vehicle Sweden on myöhemmin ilmoittanut, että se ei enää käytä Saab-tuotemerkkiä


title: Sojuz TMA-7

text: Sojuz TMA-7 oli venäläinen miehitetty avaruuslento ISS-avaruusasemalle. Laukaisu tapahtui Baikonurin kosmodromilta 11. lokakuuta 2005 kello 3:55 UTC ja paluu liki 190 vuorokautta myöhemmin tapahtui 8. huhtikuuta 2006.


title: Sojuz TMA-7

text: Kyseessä oli Yhdysvaltain ja Venäjän vuonna 1996 solmimaa tasapaino-sopimusta, jossa sovittiin yhdestätoista Sojuz-lennosta avaruusasemalle. Sopimuksen ollessa umpeutumassa Yhdysvallat otti uusien Sojuz-lentojen määrän jne. neuvotteluihin avukseen vuonna 2000 laaditun Iran Nonproliferation Act-lakinsa.


title: Sojuz TMA-7

text: Laukaistu


title: Sojuz TMA-7

text: Paluu


title: Inkluusio

text: Inkluusio tarkoittaa seuraavia:


title: Trier

text: Trier (, ) on kaupunki Rheinland-Pfalzin osavaltiossa, läntisessä Saksassa. Se sijaitsee Mosel-joen varrella, lähellä Luxemburgin rajaa, tärkeällä Mosel-Saar-Ruwerin viininviljelyalueella. Vuoden 2011 väestönlaskennassa siellä oli 105 671 asukasta, ja se on pinta-alaltaan 117,14 neliökilometrin suuruinen. Asukastiheys kaupungissa on 853 as/km².


title: Trier

text: Trier on yksi Saksan vanhimmista kaupungeista, mahdollisesti vanhin. Rooman keisari Augustus perusti kaupungin noin vuonna 15 eaa. Gallia Belgican provinssin keskukseksi. Silloin kaupungin nimi oli Augusta Treverorum, josta on johdettu nykyinen nimi.


title: Trier

text: Trierissä sijaitsee vuonna 1970 perustettu Trierin yliopisto. Kaupunki tunnetaan myös Karl Marxin syntymäkaupunkina. Trierin roomalaiset muistomerkit (Porta Nigra), tuomiokirkko sekä Liebfrauenkirche ovat UNESCOn maailmanperintöluettelossa.


title: Trier

text: Trierissä vuoden lämpimin kuukausi on elokuu, jolloin keskimääräinen ylin lämpötila on 23,9 °C, mutta heinäkuu on lähes yhtä lämmin. Keskimääräinen alin lämpötila on vajaan asteen verran pakkasen puolella tammi- ja helmikuussa. Sadetta saadaan melko tasaisesti ympäri vuoden 52–77 mm kuukaudessa.


title: Trier

text: Trierin ympäristössä ajetaan myös joka vuosi Saksan MM-ralli.


title: Piast

text: Piast Kołodziej (, [past]) on myyttinen Puolan kuningassuvun perustaja, joka eli mahdollisesti 700- tai 800-luvulla.


title: Piast

text: Tarinan mukaan Piast tarjosi ruokaa ja sijan kahdelle ulkomaalaiselle vieraalle, jotka kiitollisuuden osoituksena antoivat siunauksen, jonka ansiosta hänen kellarinsa ei ikinä tyhjentynyt ruuasta. Nähtyään tämän muu kansa päätti tehdä hänestä ruhtinaansa pois ajetun ja hiirien syömän pahan ruhtinaan Popielin sijaan.


title: Piast

text: Piastin valtakunta sijaitsi Isossa-Puolassa Gnieznon kaupungissa lähellä nykyistä Poznańia. Ensimmäinen historiallinen hallitsija on kuitenkin Mieszko I (k. 992), joka on perinteen mukaan neljättä sukupolvea Piastista. Hän otti kasteen 966 böömiläiseltä piispalta.


title: Elias Poutanen

text: Elias Poutanen (tunnetaan myös nimellä Olmoor) on australialaissyntyinen, suomalainen juontaja ja videopelikriitikko. Poutanen tuli tunnetuksi MoonTV:n "Player"-ohjelman juontajana. Tässä tehtävässä hän korvasi aiemmin ohjelmaa juontaneen Thomas Puhan ja ohjelman nimikin muuttui samalla "Playsta" "Playeriksi". Kun MoonTV lopetti toimintansa, Poutanen siirtyi Neloselle tekemään "Play"-ohjelmaa, jota juonsivat Thomas Puha ja Miika Huttunen. Poutanen toimi aluksi vain kriitikkona, mutta toimi myöhemmin itsekin juontajana korvaten vähitellen "Play"-ohjelman naisjuontajat. Poutanen on televisiouransa lisäksi kirjoittanut arvosteluja ja kolumneja "Pelaaja"-lehteen.


title: Sojuz TMA-6

text: Sojuz TMA-6 oli Venäjän avaruusjärjestön miehitetty avaruuslento ISS-avaruusasemalle. Alus laukaistiin Baikonurin kosmodromilta 15. huhtikuuta 2005 ja se palasi maahan 180 vuorokautta myöhemmin, 11. lokakuuta 2005.


title: Sojuz TMA-6

text: Laukaistu


title: Sojuz TMA-6

text: Paluu


title: Sojuz TMA-5

text: Sojuz TMA-5 oli Venäjän avaruusjärjestön miehitetty avaruuslento ISS-avaruusasemalle. Laukaisu Baikonurin kosmodromilta tapahtui 14. lokakuuta 2004 ja paluu tapahtui 193 vuorokautta myöhemmin 24. huhtikuuta 2005.


title: Sojuz TMA-5

text: Laukaisu:


title: Sojuz TMA-5

text: Paluu:


title: Maarssen

text: Maarssen () on kaupunki Utrechtin provinssissa Alankomaissa. Vuoden 2005 tilaston mukaan kaupungissa oli 39 843 asukasta. Maarssen on entinen kunta, mutta se yhdistyi Breukelenin ja Loeninin kanssa ja muodosti uuden Stichtse Vechtin kunnan.


title: Mauno Forsman

text: Mauno Veikko Forsman (31. joulukuuta 1928 Lappee – 12. syyskuuta 2006 Lappeenranta) oli suomalainen peruskoulunopettaja ja sosiaalidemokraattinen poliitikko. Forsman oli kansanedustajana vuosina 1971–1983 ja toisena valtiovarainministerinä 1981–1982. Hän toimi Raha-automaattiyhdistyksen (RAY) toimitusjohtajana vuosina 1983–1989.


title: Mauno Forsman

text: Forsmanin vanhemmat olivat veturinkuljettaja Väinö Forsman ja Elsa Niemi. Päästyään keskikoulusta 1946 Forsman lähti opiskelemaan kansakoulunopettajaksi valmistuen Raahen seminaarista vuonna 1953. Myöhemmin hän opiskeli kansalaiskoulunopettajaksi 1958 ja suoritti opintoja Tampereen yliopistossa vuosina 1962–1964. Forsman työskenteli kansakoulunopettajana Lappeenrannassa vuosina 1954–1958 ja kansalaiskoulunopettajana sekä myöhemmin kansalaiskoulun yleisaineiden opettajana vuodesta 1958. Naimisiin Forsman meni Kirsti Sepän kanssa vuonna 1958. Heillä oli kaksi poikaa.


title: Mauno Forsman

text: Kunnallispolitiikassa Forsman toimi Lappeenrannan kaupunginvaltuuston puheenjohtajana 1970–1972. Eduskuntaan hän nousi SDP:n edustajana Kymen läänin vaalipiiristä 25. toukokuuta 1971 Eero Laineen tilalle. Forsman valittiin Raha-automaattiyhdistyksen (RAY) toimitusjohtajaksi 1982 eikä hän enää asettunut ehdolle vuoden 1983 eduskuntavaaleissa. RAY:n toimitusjohtajan tehtävässä Forsman toimi eläkkeelle jäämiseensä saakka vuoteen 1989.


title: Mauno Forsman

text: Forsman oli toinen valtiovarainministeri Koiviston II hallituksessa 1. heinäkuuta 1981 – 19. helmikuuta 1982 ja Sorsan III hallituksessa 19. helmikuuta 1982 – 15. syyskuuta 1982. Hän oli valitsijamiehenä presidentinvaaleissa vuosina 1978, 1982 ja 1988. Hänelle myönnettiin sosiaalineuvoksen arvonimi 1994.


title: Sojuz TMA-4

text: Sojuz TMA-4 oli Venäjän avaruusjärjestön miehitetty avaruuslento ISS-avaruusasemalle. Laukaisu Sojuz-FG-kantoraketilla tapahtui Baikonurin kosmodromilta 19. huhtikuuta 2004 ja paluu tapahtui 187 vuorokautta myöhemmin 24. lokakuuta 2004.


title: Sojuz TMA-4

text: Laukaisu


title: Sojuz TMA-4

text: Paluu


title: James B. Pirk

text: James Bim Pirk on kuvitteellinen hahmo ja päähenkilö harrastelijavoimin toteutetussa suomalaisessa Star Wreck -tieteiselokuvien sarjassa. Sarjassa Pirkiä näyttelee Samuli Torssonen.


title: James B. Pirk

text: Pirk toimii P-liittoon kuuluvan avaruusaluksen kapteenina. Häntä pidetään yleisesti P-liiton toivottomimpana kapteenina. Kukaan ei varsinaisesti edes tiedä miten Pirk pääsi kapteeniksi. Tarinan mukaan hänen identtinen kaksoisveljensä pääsi kapteeniksi, mutta kuoli ennen nimitystään ja Pirk otti hänen paikkansa. Onnistuttuaan voittamaan Romuklaanien laivaston hänet korotettiin amiraaliksi.


title: James B. Pirk

text: Kun Pirk asetettiin ihmisten edustajaksi rauhanneuvotteluihin zarguanien kanssa onnistui hänen sytyttää zarguanien ja ihmisten välille sota. Tästä hyvästä hänet alennettiin jälleen kapteeniksi. Jonkin ajan kuluttua rotu nimeltä korgit yritti tuhota P-liiton matkaamalla menneisyyteen ja estämällä ihmisten ensikontaktin muukalaisiin. Pirkin alus oli ainoa toimintakunnossa oleva, joten hänen oli lähdttävä korgien perään. Hän onnistui estämään korgien aikeet, mutta onnistui samalla tuhoamaan oman aluksensa. Näin hän, komentaja Info ja luutnantti Dwarf jäivät loukkuun menneisyyteen (nykyaika).


title: James B. Pirk

text: Vaikka Pirk oli estänyt korgeja ja ensikontakti tuli muodostettua, historian kulku kuitenkin häiriintyi hänen sähläystensä ansiosta. P-liitto oli tästä syystä vähällä jäädä perustamatta. Näin ollen Pirk ja hänen kumppaninsa päättivät perustaa oman P-liiton. Muukalaisten ensikontaktissa käyttämästä aluksesta saamillaan osilla Pirk rakensi itselleen uuden avaruusaluksen. Aluksella ja Venäjän avustuksella Pirk valtasi maailman ja kruunautti itsensä Maan keisariksi.


title: James B. Pirk

text: Maapallo alkoi kärsiä ylikansoituksesta, joten Pirkin oli alettava ajatella liiton laajennusta. Läheltä ei löytynyt asutuskelpoisia planeettoja, mutta hän onnistui löytämään portin toiseen ulottuvuuteen. Siellä oli toinen maapallo, mutta lähtiessään valloittamaan sitä hänen laivastonsa kohtasi toisen laivaston. Kapteeni Sherrypien johtama Baabelin avaruusasema ja laivasto ottivat railakkaasti yhteen Pirkin P-liiton kanssa. Taistelun lopussa Sherrypien komentama Baabel 13 -asema räjähti ja tuhosi lähes kokonaan Pirkin laivaston. Räjähdyksen paineaalto heitti Pirkin aluksen (CPP Kalinka) takaisin ulottuvuuksien väliseen repeämään. Räjähdys kuitenkin sekoitti repeämän ja heitti Pirkin, Infon ja Dwarfin menneisyyteen (tai toisen version mukaan tulevaisuuteen, jonka voi päätellä maan kiertoradalla olevasta avaruusaseman hylystä) jääkautiselle maapallolle.


title: James B. Pirk

text: "Satusuomalainen" oli Yleisradion järjestämä kilpailu, jossa katsojat äänestivät kenestä suomalaisesta fiktiivisestä hahmosta tulee "Satusuomalainen". Äänestäminen tapahtui joko soittamalla tai tekstiviestein. Ensin katsojat äänestivät 49 annetusta ehdokkaasta (listalta puuttuvaa omaa ehdokastakin sai äänestää) kahdeksan hahmoa jatkoon. Toisella kierroksella näistä kahdeksasta hahmosta valittiin neljä eniten ääniä saanutta 24. elokuuta 2006 järjestettyyn finaaliin, jonka aikana annettujen äänien perusteella valittiin Satusuomalainen.


title: James B. Pirk

text: Kapteeni Pirk pääsi kahdeksan joukkoon toiselle kierrokselle, mutta ei enää finaaliin. Satusuomalaiseksi valittiin Rölli-peikko.


title: Opole

text: Opole () on kaupunki Puolan eteläosassa, entinen Ylä-Sleesian pääkaupunki. Vuoden 2004 lopussa siellä oli 128 864 asukasta, joista monet saksalaista syntyperää.


title: Opole

text: Nimitys "Opole" on peräisin slaavilaisesta asutusta tarkoittavasta termistä.


title: Opole

text: Kaupunki syntyi 900-luvulla Oder-joen varteen. Opole sai kaupunginoikeudet vuonna 1217, jolloin saksalaiset alkoivat asuttaa paikkaa. Vuosisatojen varrella se on siirtynyt useita kertoja puolalaisten hallinnasta saksalaisille ja takaisin. Saksaan se kuului 1742-1945. Kaupunki liitettiin Puolaan toisen maailmansodan jälkeisissä rajanvedoissa Potsdamin konferenssissa. Samalla sen saksalainen väestö siirrettiin nyky-Saksaan, ja tilalle muutti puolalaisia Puolan muista osista.


title: Opole

text: Opole on Kuopion ystävyyskaupunki.


title: Sojuz TMA-2

text: Sojuz TMA-2 (Союз ТМА-2) oli Venäjän avaruusjärjestön miehitetty avaruuslento ISS-avaruusasemalle. Laukaisu Baikonurin kosmodromilta tapahtui 26. huhtikuuta 2003 ja paluu 1. toukokuuta 2003.


title: Sojuz TMA-2

text: Alun perin Sojuzin rooliksi oli rajoitettu toimia aseman pelastusaluksena. Kun Columbia-sukkula tuhoutui, tilanne muuttui. Sojuz oli pari vuotta ainoa keino päästä avaruuteen.


title: Sojuz TMA-2

text: Malentšenko oli ensimmäinen ihminen, joka meni avaruudessa naimisiin; morsian tosin oli maassa.


title: Sojuz TMA-2

text: Laukaistiin


title: Sojuz TMA-2

text: Palaavat


title: Eila Kostamo

text: Eila Annikki Kostamo (s. 26. lokakuuta 1938 Oulu) on suomalainen kirjailija, suomentaja ja kustannustoimittaja.


title: Eila Kostamo

text: Kostamo kirjoitti ylioppilaaksi Oulun yhteislyseosta vuonna 1957 ja valmistui Helsingin yliopistosta filosofian kandidaatiksi vuonna 1965.


title: Eila Kostamo

text: Kostamo aloitti kirjailijan uransa suomentamalla pääasiassa ranskankielistä kirjallisuutta. Hänen ensimmäinen oma teoksensa, pienoisromaani "Karinkävijät", julkaistiin vuonna 1975. Varsinaisen päivätyönsä Kostamo teki kirjallisuustoimittajana kustantamoissa vuosina 1969–2003.


title: Sojuz TMA-1

text: Sojuz TMA-1 oli Venäjän avaruusjärjestön ensimmäinen uusitun Sojuzin lento ISS-avaruusasemalle. Laukaisu tapahtui 30. lokakuuta 2002 ja paluu maahan 4. toukokuuta 2003.


title: Sojuz TMA-1

text: Laukaistu


title: Sojuz TMA-1

text: Paluu


title: Ankylosaurus

text: Ankylosaurus (nimen merkitys: ”panssarilisko”) on sukupuuttoon kuollut panssaroitu Ankylosauria-osalahkoon ja Ankylosauridae-heimoon kuuluva dinosaurussuku, joka eli myöhäisliitukauden lopulla 68-65 miljoonaa vuotta sitten. Suvusta on kuvattu vain yksi laji, Ankylosaurus magniventris. "Ankylosauruksen" fossiileita on löydetty Pohjois-Amerikan länsiosista Hell Creekin, Lancen ja Scollardin alueilta. Paleontologi Barnum Brown löysi ja nimesi "Ankylosauruksen" vuonna 1908. "Ankylosauruksen" lähisukulaisia olivat "Euoplocephalus", "Anodontosaurus" ja "Talarurus". "Ankylosaurus" oli yksi viimeisistä lintuihin kuulumattomista dinosauruksista "Tyrannosaurus rexin", "Triceratopsin", "Edmontosauruksen" ja "Alamosauruksen" ohella; se kuoli sukupuuttoon liitukauden joukkosukupuutossa 65 miljoonaa vuotta sitten.


title: Ankylosaurus

text: "Ankylosaurus" oli Ankylosauria-osalahkon suurin edustaja ja mahdollisesti "Stegosauruksen" kanssa suurin Thyreophora-alalahkon edustaja. Se oli suurimman arvion mukaan 10,7 metriä pitkä, 1,2 metriä korkea, 1,8 metriä leveä ja neljä tonnia painava. Toiset tutkimukset ehdottavat paljon pienenpää kokoa, mutta suurempaa painoa. Niiden mukaan "Ankylosaurus" oli 6,25 metriä pitkä, 1,5 metriä leveä, 1,7 metriä korkea ja painoi noin kuusi tonnia.


title: Ankylosaurus

text:
"Ankylosaurus" oli vahvarunkoinen ja raskasrakenteinen dinosaurus, jolla oli matala ja pituuttaan leveämpi kallo. Kallon etuosa muodostui nokasta ja hampaista. "Ankylosaurusta" suojasi luista muodostunut vahva selkäpanssari ja luunystyrät sekä hännän päässä ollut nuijamainen luumuodostuma, jota se kykeni heiluttamaan sivulta toiselle, "Tyrannosaurus rexin" raajojen luita murskaavalla voimalla. Häntänuija muodostui neljästä luulevystä, jotka olivat sulautuneet yhteen. Luunystyröiden halkaisija saattoi vaihdella paljon sekä koolta että muodoltaan. Kilpien koon on arveltu olleen 1,0 senttimetristä aina 35,5 senttimetriin. "Ankylosauruksen" hännän päässä olleen luunuijan leveydeksi on arvioitu jopa 45 senttimetriä. Raskaasta panssarista johtuen "Ankylosauruksen" on arveltu olleen melko hidasliikkeinen. Jopa sen silmäluomet olivat panssaroidut. "Ankylosauruksen" ainoa heikko kohta oli vatsa, jossa ei ollut panssaria.
"Ankylosaurus" oli kasvinsyöjä, jonka on arveltu eläneen Pohjois-Amerikan länsiosien ylängöillä, joissa oli tarjolla sille ravinnoksi sopivia matalavartisia kasveja. Myöhäisellä liitukaudella Pohjois-Amerikan länsiosissa vallitsi subtrooppinen, lämmin ja kostea ilmasto. Alueen kasvillisuus koostui pääasiassa koppisiemenisistä kasveista ja harvinaisemmista havupuista, saniaisista ja käpypalmuista. Alue oli suurelta osin pienikokoisten puiden muodostamien metsien peitossa. "Ankylosaurus" eli "Tyrannosaurus rexin", "Triceratopsin" ja "Edmontosauruksen" kanssa samalla alueella.


title: Ankylosaurus

text: "Ankylosauruksen" fossiileita on löydetty vain muutamia, ja ne kaikki on löydetty Pohjois-Amerikan länsiosista Hell Creekin, Lancen ja Scollardin alueilta. Yksikään löydetyistä fossiileista ei ole ollut täydellinen.


title: Ankylosaurus

text: Ensimmäisen "Ankylosauruksen" fossiilin löysi amerikkalainen paleontologi Barnum Brown vuonna 1906 Hell Creekin alueelta, läheltä Montanan osavaltiota Yhdysvalloissa. Fossiili koostui kallon yläosasta, kahdesta hampaasta, hartiaseudun osasta, kaula-, selkä-, ja häntänikamista, kylkiluista ja yli kolmestakymmenestä panssarikilvestä. Brown kuvasi tieteellisesti "Ankylosauruksen" vuonna 1908. Toinen amerikkalainen paleontologi Samuel Wendell Williston kritisoi Brownin tulkintaa siitä, että "Ankylosaurus" olisi oma lajinsa ja väitti, että Brownin löytämät luut kuuluvat "Ankylosaurusta" muistuttavalle "Stegopelta"-nimiselle dinosaurukselle, jonka Williston oli nimennyt vuonna 1905. Nykytutkimuksen valossa on kuitenkin selvää, että kyseessä on kaksi eri dinosauruslajia. Vuonna 1910 Brown löysi Kanadasta, Albertan osavaltiosta, Scollardin Red Deer Riverin alueelta toisen "Ankylosauruksen" fossiilin, joka sisälsi täydellisen kallon, ensimmäisen ja toistaiseksi ainoan löydetyn "Ankylosauruksen" hännän, kylkiluita, selkärangan, raajojen luita sekä panssarikilpiä.


title: Ankylosaurus

text: Vuonna 1947 fossiilien keräilijät Charles M. Sternberg ja T. P. Channey löysivät Brownin vuonna 1910 toisen "Ankylosauruksen" fossiililöydöksen pohjoispuolelta noin kilometrin päästä "Ankylosauruksen" kallon ja alaleuan. Se on suurin tunnettu "Ankylosauruksen" kallo, joskin se on melko huonosti säilynyt. Vuonna 1960 löydettiin muutamia "Ankylosauruksen" häntänikamia Powder Riverin salaojituksesta Hell Creekin alueelta Montanasta. Näiden lisäksi on löydetty kaksi muuta epätäydellistä yksilöä, sekä useita "Ankylosauruksen" hampaita ja panssarikilpiä. "Ankylosaurusta" ei oltu tieteellisesti kuvattu kovinkaan tarkasti ennen vuotta 2004, jolloin Kenneth Carpenter kuvasi suvun.


title: Ankylosaurus

text: "Ankylosaurus" esiintyy elokuvissa "Jurassic Park III" ja "Jurassic World" sekä televisiosarjassa "Matkalla dinosaurusten kanssa". Se esiintyy myös lukuisissa videopeleissä, kuten "," "Lego Jurassic Worldissa" ja "Jurassic World Evolutionissa."


title: Naivismi

text: Naivismi ( lapsekas, vilpitön, luonnollinen) on taidesuuntaus, jota harjoittavat usein itseoppineet taiteilijat.


title: Naivismi

text: Naivismin on katsottu olleen vastareaktio impressionismin jälkeisten taidesuuntausten teoreettisuudelle ja estetisöinnille. Taiteeseen haluttiin alkuperäistä välittömyyttä ja aitoa vaistomaista ilmaisua, joka olisi taidekoulutuksesta riippumatonta.


title: Naivismi

text: Länsi-Euroopassa syntynyt tyylisuunta levisi 1900-luvun kuluessa muualle maailmaan. Suomessa naivismi tuli tunnetuksi 1960–1970 -luvuilla. Myös Ruotsissa naivismi on suhteellisen suosittua.


title: Naivismi

text: Samantyyppistä amatöörien tekemää taidetta oli jo keskiajalla, mutta tyyli alkoi saada arvostusta avantgardepiireissä 1910-luvulla. Modernistit olivat rikkoneet taiteen sääntöjä ja tuoneet uusia laatukriteereitä, joihin naivistit sopivat. Naivismin tuloa oli myös enteillyt Paul Gauguinin 1890-luvulla herättämä kiinnostus primitiiviseen taiteeseen ja pelkistettyyn ilmaisuun.


title: Naivismi

text: Naivismissa on lapsenomaisuutta. Työt ovat usein unenomaisia ja lähellä surrealismia fantasia-aiheineen. Aiheet ovat useimmiten kertovia ja ne liittyvät tekijän elämään, kuten muistoihin, uniin tai haaveisiin. Myös kukka- ja eläinaiheet, jotka olivat akatemiataiteessa vähiten arvostettuja lajityyppejä, ovat yleisiä.


title: Naivismi

text: Yleisvaikutelma on useimmiten hauska tai optimistinen. Huumorin ohessa voi olla lempeää yhteiskuntakritiikkiä.


title: Naivismi

text: Teoksissa on runsaasti koristeellisia ja värikkäitä yksityiskohtia tyhjän tilan kammon tapaan. Yksityiskohdat kuvataan samanarvoisina, kun taas koulutetut taiteilijat pyrkivät synteesiin, jossa jotkin elementit dominoivat. Samanarvoisten detaljien tulvassa kokonaisuus muuttuu tavallaan epätodelliseksi, vaikka tavoitteena on alun perin ollut kuvata aihetta tarkan todellisesti.


title: Naivismi

text: Maalausten muotokieli on kaavamaista ja jäykkää, esimerkiksi henkilöt esitetään usein frontaalisti eli suoraan edestä nähtyinä. Mittasuhteet voivat olla mielivaltaisia tai niissä sovelletaan arvoperspektiiviä. Keskeis- tai ilmaperspektiiviä käytetään harvoin. Maalaukset perustuvat usein ääriviivaan, joka rajaa kirkkaita väripintoja.


title: Naivismi

text: Väitetään, että naivistit muodostavat jo väljän koulukunnan, ja siten heidän taiteensa on muuttunut akateemiseksi. Voidaankin kysyä: ”Jos itse tietää olevansa naivisti, voiko enää olla naiivi ja siten naivisti?”